14 juta dos sinovac dijual kepada kerajaan negeri, swasta
Oleh MOHD YUNUS YAKKUB

21 Julai 2021, 8:49 pm
SHAH ALAM – Sebanyak 14 juta dos vaksin sinovac akan dijual kepada mana-mana kerajaan negeri dan pihak swasta dalam mempercepatkan proses vaksinasi di negara ini.
Timbalan Perdana Menteri, Datuk Seri Ismail Sabri Yaacob berkata, penjualan itu akan dilakukan syarikat Pharmaniaga dengan setiap permohonan akan dinilai dan diteliti Jawatankuasa Khas Jaminan Akses Bekalan Vaksin Covid-19 (JKJAV) bagi mengelakkan wujudnya monopoli mana-mana pihak terhadap vaksin tersebut.
“Pharmaniaga adalah syarikat di negara ini yang akan membotolkan dan mengimport bagi vaksin jenis sinovac.
“Ada negeri seperti Selangor telah meminta dijual terus kepada mereka namun JKJAV mempunyai jadual program sendiri sebelum ini dan sekarang baru dapat kebenaran bagi menjualnya.
“Permohonan boleh dilakukan daripada sekarang dan setakat ini kita telah menerima permohonan beberapa kerajaan negeri, syarikat berkaitan kerajaan (GLC), syarikat dan hospital swasta,” katanya selepas sesi penyerahan kelompok terakhir bekalan vaksin Covid-19 sinovac daripada Pharmaniaga kepada Kementerian Kesihatan (KKM).
Beliau bagaimanapun menegaskan harga bagi dos-dos vaksin tersebut akan ditentukan kemudian.

Ismail Sabri memberitahu, Pharmaniaga telah melengkapkan baki pemberian keseluruhan 12.4 juta vaksin sinovac pada hari ini yang sepatutnya diperoleh November nanti.
Ujarnya, kerajaan juga telah meluluskan bagi mendapatkan dua juta lagi dos yang telah ditandatangani pada 19 Julai lalu dan menjadi keseluruhan sebanyak 14.4 juta vaksin sinovac.
Dalam pada itu, Menteri Kesihatan, Datuk Seri Dr. Adham Baba berkata, berdasarkan 14.4 juta dos itu nanti dapat merangkumi 22.5 peratus penduduk Malaysia yang divaksinasi sinovac.
“Kami berterima kasih kepada Pharmaniaga kerana telah mempercepatkan penghantarannya yang seterusnya dapat meningkatkan vaksinasi kepada lebih 400,000 sehari,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Terima kucupan lembu korban semasa swafoto
Oleh KOSMO!

21 Julai 2021, 7:00 pm
JAKARTA – Seorang lelaki di Indonesia yang ingin berswafoto bersama seekor lembu korban dicium oleh lembu tersebut secara tiba-tiba sehingga menjadikan gambar tersebut tular di media sosial, lapor laman berita Suara.com hari ini.
Dalam gambar yang dikongsikan di Facebook itu, lelaki berkenaan sedang duduk di atas tanah bersama seekor lembu berwarna coklat.
Dia kemudiannya membuat isyarat ‘bagus’ sebelum lembu tersebut secara tiba-tiba mencium pipinya.
“Mohon maaf zahir dan batin. Salam Aidiladha 1442H #kenangan salam dari Gorontalo,” tulis lelaki itu pada kapsyen gambar tersebut.
Gambar itu menerima pelbagai reaksi daripada netizen dengan ramai yang melahirkan rasa lucu melihat aksi spontan lembu tersebut.
“Cipta kenangan indah sebelum dijadikan bakso dan sate,” tulis seorang netizen.

“Nanti kamu tidak akan mendapat ciuman mesranya lagi,” tulis seorang lagi pengguna. – AGENSI


Majlis kahwin pandu lalu popular gara-gara ‘lockdown’
Oleh KOSMO!

21 Julai 2021, 8:00 pm
JAKARTA – Konsep majlis perkahwinan secara pandu lalu akibat pelaksanaan sekatan aktiviti masyarakat (PPKM) Darurat di Indonesia menjadi tular di media sosial, lapor laman Suara.com semalam.
Konsep pernikahan itu dianggap unik dan dibuat sebagai penyelesaian kepada mereka yang mahu bernikah ketika PPKM.
Video yang menunjukkan majlis pernikahan dengan menggunakan kaedah pandu lalu itu dimuat naik oleh akaun TikTok @rms_bwi.
Menerusi video itu, dapat dilihat tetamu yang datang dengan menaiki motosikal akan dipersilakan untuk masuk ke kawasan pernikahan yang sudah dibentang karpet.
Tetamu itu kemudian boleh menghulurkan sumbangan kepada pengantin tanpa turun daripada motosikal dan boleh terus menuju ke pelamin.
Makanan pula akan dibungkus di dalam kotak untuk diberikan kepada tetamu.

Video tersebut sudah ditonton lebih 1.6 juta kali dan netizen yang menontonnya rata-rata meninggalkan komen serta bersetuju dengan kaedah pernikahan itu.
“Kaedah ini lebih praktikal dan kosnya juga lebih rendah,” kata seorang netizen.
“Bagus kaedah ini, tidak perlu cuci pinggan dan orang ramai juga tidak berkumpul. Bersih, kemas dan meminimumkan penularan virus,” tulis seorang lagi netizen. -Agensi


Zakar tersepit gara-gara kain berpintal dalam roda motosikal
Oleh KOSMO!

21 Julai 2021, 8:30 pm
JAKARTA – Sebuah video yang menunjukkan imej seorang remaja lelaki yang celah kangkangnya tersepit pada tayar motosikal menjadi tular di media sosial, lapor laman Suara.com.
Dalam video tersebut, kelihatan seorang remaja lelaki dari Indonesia berada dalam posisi mengangkang sambil tubuhnya dipegang oleh seorang lelaki lain.
Lokasi mereka bagaimanapun tidak dapat dipastikan.
Kain yang dipakai remaja itu dipercayai telah tersepit pada tayar motosikal itu sehingga menyebabkan tubuhnya terseret masuk ke bahagian belakang kenderaan tersebut.
Orang ramai yang melintasi jalan tersebut kelihatan turut berhenti untuk memberikan pertolongan.
Video tersebut sudah ditonton lebih lima ribu kali dengan netizen meninggalkan pelbagai komen.

“Semoga semuanya baik-baik sahaja dan bahagian sulitnya masih boleh berfungsi di masa hadapan,” tulis seorang netizen.
“Ngilunya,” tulis seorang lagi netizen. – Agensi


Semua itu fitnah, tidak benar – Ebit Lew
Oleh KOSMO!

21 Julai 2021, 7:42 pm
KUALA LUMPUR – Ustaz Ebit Lew membuat laporan polis Ibu Pejabat Polis Daerah Dang Wangi di sini hari ini bagi membersihkan namanya.
Akhir-akhir ini namanya telah tular berikutan kemasukannya ke Palestin bagi memberi bantuan kemanusiaan di sana.
Kata beliau, semua yang diperkatakan sejak akhir-akhir ini adalah tidak benar sama sekali dan fitnah.
“Saya akan bagi tahu hal sebenar sikit masa lagi, semua saya akan bagi tahu, saya tidak takut pun, bukti-bukti semua saya ada,” ujarnya kepada pemberita sebentar tadi.
Kata beliau, dia sedih apabila melihat isteri dan anak-anak menangis apabila membaca pelbagai fitnah yang dilontarkan di media sosial mengenai dirinya dan misi ke Palestin.
Sebelum ini penyanyi rap, Caprice mendedahkan di media sosial mengenai misi Ebit Lew di Gaza yang menghulur bantuan termasuk perkongsian gambar memberi hadiah kepada kanak-kanak Palestin. – K! ONLINE

Berita penuh menyusul


Penduduk terlibat PKPD Kuala Muda terima bantuan khas
Oleh MOHD. RAFIE AZIMI

21 Julai 2021, 8:13 pm
ALOR SETAR – Sebanyak 2,767 rumah di kawasan Perintah Kawalan Pergerakan Diperketatkan (PKPD) di daerah Kuala Muda dekat sini akan menerima bantuan khas daripada kerajaan negeri mulai esok.
Menteri Besar, Muhammad Sanusi Md. Nor berkata, bantuan khas itu berupa wang tunai dan barangan basah iaitu dua ekor ayam, dua kilogram ikan, sayur dan sepapan telur ayam.
Katanya, kerajaan negeri menyediakan peruntukan sebanyak RM373,545 bagi tujuan tersebut.
“Kerajaan sedar kesukaran penduduk terlibat untuk mendapatkan bekalan basah dan wang tunai memandangkan ada kawasan yang tidak mempunyai perkhidmatan perbankan serta mesin pengeluaran wang automatik (ATM),” katanya dalam satu kenyataan di sini hari ini.
Timbalan Perdana Menteri, Datuk Seri Ismail Sabri Yaakob pada Sabtu lalu mengumumkan pelanjutan PKPD di tiga lokaliti dalam daerah Kuala Muda iaitu di Taman Bandar Sungai Baru Sungai Lalang, Taman Lembah Permai dan Kawasan Perindustrian Bakar Arang sehingga 1 Ogos depan. – K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


[KEMASKINI] “Saya tidak buka tabung, semua guna duit sendiri”
21 Julai 2021, 8:04 pm
KUALA LUMPUR – Pendakwah bebas, Ustaz Ebit Lew hari ini menafikan segala tuduhan yang dilemparkan terhadapnya oleh beberapa individu adalah tidak benar dan bersifat fitnah semata-mata.
Menurutnya, tuduhan tersebut tidak berasas sama sekali sekali gus menyangkal dakwaan yang dilemparkan terhadapnya.
“Segala pertuduhan itu tidak benar, saya ada bukti. Hari ini, saya buat laporan polis dan polis minta saya agar tidak memanjangkan lagi isu ini.
“Jadi, saya serahkan kes ini kepada peguam untuk tindakan selanjutnya sama ada untuk saman malu atau sebagainya. Selagi pegawai penyiasat belum rakam percakapan, saya tak boleh bercakap lebih-lebih hari ini.
“Lagi satu saya nafikan bahawa saya tidak membuka satu pun tabung untuk Gaza, semua kerja amal saya ke sana guna duit saya sendiri,” ujarnya kepada pemberita sebentar tadi.
Terdahulu beliau tiba di Ibu Pejabat Polis Daerah (IPD) Dang Wangi kira-kira pukul 6.15 petang dengan kereta jenis Toyota Alphard berwarna putih dengan diiringi dua buah kenderaan lain.

Jelasnya, laporan polis itu dibuat berkisar kepada dakwaan yang dibuat oleh Caprice atau pemilik nama sebenar, Ariz Ramli dan juga Ketua Pegawai Eksekutif Cinta Gaza Malaysia, Muhammad Nadir Al-Nuri Kamaruzaman.
Sementara itu, Datuk Hasnal Rezua Merican selaku peguam yang mewakili beliau berkata, laporan polis dibuat bagi membolehkan siasatan dilakukan jika wujud unsur-unsur fitnah berbentuk jenayah terhadap anak guamnya.
“Kita akan mulakan tuduhan sivil kepada mana-mana pihak yang mengulangi fitnah terhadap anak guamnya dan akan heret mereka yang tidak bertanggungjawab ke mahkamah,” ujarnya.
Terdahulu, kecoh di media sosial mengenai perbalahan antara penyanyi rap, Caprice yang ingin mendedahkan sesuatu mengenai kehadiran Ebit bersama pasukannya di Gaza, Palestin baru-baru ini.
Ia disusuli dengan dakwaan Ketua Pegawai Eksekutif Cinta Gaza Malaysia, Muhammad Nadir Al-Nuri Kamaruzaman yang menuduh Ebit menggunakan syarikat Hala yang mengenakan bayaran mahal bagi membolehkannya memasuki Palestin. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Sanggup gendong warga emas positif Covid-19 dapatkan rawatan
Oleh KOSMO!

21 Julai 2021, 7:30 pm
JAKARTA – Seorang petugas barisan hadapan di Indonesia menyentuh hati netizen dengan menggendong seorang pesakit Covid-19 menaiki perahu dan menyeberangi sungai demi mendapatkan rawatan di hospital, lapor laman berita Suara.com semalam.
Dalam satu gambar yang tular, anggota polis bernama Bripka Dedek Kurniawan itu dilihat memakai sut perlindungan diri (PPE) sambil menggendong seorang warga emas yang dilaporkan positif Covid-19.
Menurut Ketua Polis Indragiri Hilir, Dian Setyawan, anggota tersebut sebelum itu mendapat maklumat bahawa terdapat seorang penduduk yang perlu dibawa ke hospital kerana disyaki dijangkiti Covid-19.
“Pesakit warga emas itu dilaporkan mengalami sesak nafas, namun tiada seorang pun yang berani mengangkatnya untuk dibawa ke hospital.
“Justeru, anggota kami tampil untuk membantu pesakit tersebut bagi mendapatkan rawatan.
“Disebabkan perlu melintas sungai, mereka terpaksa menaiki perahu dan Bripka perlu menggendong pesakit berkenaan susulan keadaan kesihatannya yang tidak mengizinkan,” katanya.

Tambah Dian, situasi seumpama itu merupakan perjuangan dan risiko yang perlu dihadapi oleh pekerja barisan hadapan.
“Kami akan sentiasa memastikan agar langkah-langkah pencegahan penularan Covid-19 dilakukan secara menyeluruh kerana semua anggota kami telah pun divaksin,” ujarnya. – AGENSI


Kehadiran penjawat awam ditambah, optimumkan perkhidmatan kerajaan
Oleh NOR IDAYU BOSRO

21 Julai 2021, 7:46 pm
PUTRAJAYA – Kadar peratusan kehadiran ke pejabat bagi sektor awam dalam fasa satu, dua, tiga dan empat Pelan Pemulihan Negara (PPN)  ditingkatkan berkuat kuasa 26 Julai depan berdasarkan kepada perkembangan positif kadar vaksinasi negara.
Ketua Setiausaha Negara, Tan Sri Mohd. Zuki Ali berkata, bagi mengoptimumkan perkhidmatan kerajaan, ketua jabatan perlu menentukan kehadiran pegawai yang diperlukan di pejabat seperti ketetapan yang telah dibuat.
Beliau berkata, operasi pejabat kerajaan masih dilaksanakan secara hibrid dengan sebahagian penjawat awam bekerja di pejabat dan bekerja dari rumah (BDR) di mana dalam fasa satu, 40 peratus bekerja di pejabat manakala 60 peratus lagi BDR.
Menurutnya, dalam fasa dua, kehadiran kakitangan kerajaan di pejabat tidak melebihi 60 peratus manakala 40 peratus lagi BDR.
“Kehadiran kakitangan kerajaan di pejabat bagi fasa tiga pula adalah tidak melebihi 80 peratus manakala 20 peratus lagi BDR.
“Di fasa empat, kehadiran ke pejabat adalah 100 peratus dan kebenaran BDR diberikan kepada mereka yang memerlukan,” katanya dalam satu kenyataan di sini hari.

Mohd. Zuki berkata, kehadiran pekerja di pejabat dan BDR bagaimanapun tidak termasuk perkhidmatan barisan hadapan seperti keselamatan, pertahanan dan penguatkuasaan.
Berhubung prosedur operasi standard (SOP) mesyuarat dalam fasa satu dan dua PPN, Mohd. Zuki berkata, semua mesyuarat dan perbincangan perlu dilaksanakan secara dalam talian melalui medium selamat dan terjamin kerahsiaan.
“Mesyuarat secara hibrid (fizikal dan online) dibenarkan dalam fasa tiga PPN dengan kapasiti 50 peratus bilik mesyuarat.
“Dalam fasa empat PPN, mesyuarat dibenarkan secara fizikal sepenuhnya namun digalakkan mesyuarat secara online dan hibrid,” katanya.
Dalam masa sama, beliau mengingatkan ketua jabatan untuk memastikan semua SOP yang dikeluarkan oleh Majlis Keselamatan Negara (MKN) dipatuhi pada setiap masa untuk mencegah penularan wabak Covid-19 di pejabat masing-masing.  -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


4 lokaliti dikenakan PKPD
Oleh LUQMAN RIDHWAN MOHAMED NOR

21 Julai 2021, 7:28 pm
PETALING JAYA – Sebanyak empat lokaliti dikenakan Perintah Kawalan Pergerakan Diperketatkan (PKPD) bermula Jumaat ini sehingga 5 Ogos hadapan.
Timbalan Perdana Menteri, Datuk Seri Ismail Sabri Yaakob berkata, lokaliti berkenaan ialah Taman Merpati, Sandakan, Sabah manakala tiga lagi di negeri sama iaitu Felda Jengka 12, Jerantut; Kampung Belangkap, Rompin dan Kampung Orang Asli Ruai, Batu Talam, Raub, Pahang.
Menurut beliau, dua lagi lokaliti yang dijadualkan tamat PKPD esok dilanjutkan sehingga 5 Ogos depan iaitu Kampung Istimewa, Batu Sapi, Sandakan dan Kondominium One Borneo, Kota Kinabalu, Sabah. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


420 ditahan ingkar SOP PKP
Oleh LUQMAN RIDHWAN MOHAMED NOR

21 Julai 2021, 7:24 pm
PETALING JAYA – Seramai 420 individu ditahan atas kesalahan ingkar prosedur operasi standard (SOP) Perintah Kawalan Pergerakan (PKP) semalam.
Timbalan Perdana Menteri, Datuk Seri Ismail Sabri Yaakob berkata, daripada jumlah itu, seramai 332 individu dikompaun, 82 direman manakala enam lagi individu telah dijamin.
“Orang ramai diingatkan untuk sentiasa mematuhi SOP yang ditetapkan dan mengamalkan kawalan kendiri dalam usaha untuk memutuskan rantaian jangkitan Covid-19,” katanya dalam satu kenyataan hari ini.
Pada masa sama, katanya, sebanyak 25 buah premis meliputi kilang, premis perniagaan dan tapak pembinaan diarahkan tutup kerana gagal mematuhi SOP ditetapkan kerajaan.
Selain itu, Ismail Sabri berkata, pihak berkuasa menerusi Op Benteng semalam telah menangkap lima orang pendatang asing tanpa izin (PATI) dan merampas sebuah kenderaan darat.
“Seramai 15 orang PATI dan empat buah bot atau kapal turut dikesan berada di perairan negara menerusi enam aktiviti penglihatan,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Penerusan Sukan Olimpik ditentukan mengikut situasi semasa
Oleh KOSMO!

21 Julai 2021, 5:30 pm
TOKYO – Penganjur temasya sukan Olimpik Tokyo 2020 tidak menolak untuk membatalkan acara tersebut sekiranya angka jangkitan Covid-19 terus meningkat susulan lebih ramai atlet disahkan positif wabak itu, lapor saluran televisyen CNBC semalam.
Ketua Jawatankuasa Penganjurannya, Toshiro Muto berkata, pihaknya kini akan memantau rapi angka jangkitan dan bekerjasama dengan para penaja jika perlu.
“Kami akan meneruskan perbincangan sekiranya angka jangkitan terus meningkat.
“Kami telah bersetuju bahawa berdasarkan situasi koronavirus, sebarang perbincangan akan melibatkan lima pihak.
“Buat masa ini, kes Covid-19 di Jepun boleh meningkat atau menurun, jadi kami akan menilai apa yang perlu dilakukan berdasarkan situasi semasa,” katanya dalam satu sidang akhbar.
Setakat ini, terdapat 71 kes jangkitan Covid-19  yang berkaitan dengan temasya sukan tersebut sejak 1 Julai, sejurus selepas kontijen atlet dan pegawai sukan dari seluruh dunia tiba di Tokyo.

Selain itu, beberapa penaja turut dilaporkan enggan menghadiri acara pembukaan pada Jumaat ini.
Penganjur temasya itu bagaimanapun berikrar untuk memberi penekanan 100 peratus bagi memastikan kejayaan acara tersebut.
Olimpik Tokyo 2020 yang telah pun ditangguhkan sejak tahun lepas disebabkan oleh Covid-19 itu dijadualkan berlangsung tanpa penonton dan jawatankuasa membuat keputusan bahawa atlet akan bertanding di pusat-pusat acara yang kosong.
Sementara itu, dalam satu undian yang dilakukan oleh akhbar Asahi, sebanyak 68 peratus daripada responden melahirkan rasa ragu terhadap penganjur temasya tersebut untuk mengawal jangkitan Covid-19, selain 55 peratus lagi menentang penganjuran tersebut. – AGENSI


199 kematian Covid-19
Oleh SITI A'ISYAH SUKAIMI

21 Julai 2021, 6:45 pm
PUTRAJAYA – Kes kematian merekodkan angka tertinggi dengan 199 kes hari ini, menjadikan jumlah kes kematian Covid-19 sebanyak 7,440 kes.
Menurut ciapan Twitter Kementerian Kesihatan, kes baharu mencatatkan sebanyak 11,985 kes dengan tujuh kes import serta jumlah kumulatif kes Covid-19 sebanyak 951,884 kes.
“Kes aktif pula mencatatkan sebanyak 137,587 kes termasuk 927 kes sedang dirawat di Unit Rawatan Rapi dan 459 kes memerlukan bantuan alat pernafasan.
“Pesakit sembuh mencatatkan sebanyak 7,902 kes dengan jumlah kes sembuh daripada Covid-19 sebanyak  806,857 kes,” ujarnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Tiga lori misi bantuan Ebit Lew diarah berpatah balik
Oleh ABDUL RASHID ABDUL RAHMAN

21 Julai 2021, 6:50 pm
BENTONG – Tiga buah lori yang membawa bantuan misi kemanusiaan daripada pendakwah terkenal, Ebit Lew diarah berpatah balik semalam kerana gagal mengemukakan kelulusan daripada Jawatankuasa Pengurusan Bencana Negeri atau Pusat Kawalan Operasi Bencana (PKOB) daerah.
Ketua Polis Daerah, Superintendan Zaiham Mohd. Kahar berkata, tiga buah lori yang menuju ke Kuantan, Terengganu dan Kelantan itu diarah berpatah balik dan tidak dikenakan kompaun.
“Sebenarnya tiada isu, bila kita tanya ada atau tidak kebenaran dia (pemandu) kata tidak ada kebenaran daripada Jawatankuasa Pengurusan Bencana Negeri, jadi kami tidak benarkan masuk.
“Kita hendak mengekang penularan Covid-19 daripada luar ke Pahang sepertimana pernah berlaku semasa bantuan banjir, itulah sebab kerajaan Pahang ambil iktibar apa yang berlaku,”katanya di sini hari ini.
Menurutnya, kerajaan negeri telah menetapkan bahawa sebarang bantuan daripada pertubuhan bukan kerajaan (NGO) perlu ditransitkan di khemah transit yang disediakan di SJR Bentong di sini.
Beliau berkata, sekiranya perlu dihantar ke lokasi tertentu ia perlu mendapat kelulusan daripada Jawatankuasa Pengurusan Bencana Negeri atau PKOB daerah.

Sementara itu Zaiham berkata, sehingga pukul 1 tengah hari semalam pihak polis melakukan pemeriksaan ke atas kira-kira 780 buah kenderaan yang memasuki daerah ini di Sekatan Jalan Raya (SJR) Plaza Tol Bentong.
Tambahnya, daripada semalam sehingga pukul 4.53 petang ini sebanyak 53 buah kenderaan telah diarahkan berpatah balik kerana tujuan pergerakan tidak munasabah dengah menggunakan surat kebenaran Kementerian Perdagangan Antarabangsa dan Industri (MITI). – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Pengawal tersasul nama landasan, dua pesawat nyaris berlanggar
Oleh KOSMO!

21 Julai 2021, 6:18 pm
PARIS – Seorang kru menara kawalan trafik udara nyaris menyebabkan dua buah pesawat berlanggar di sebuah landasan lapangan terbang di Paris apabila tersasul menyebut nama landasan, lapor saluran berita CNN hari ini.
Dalam kejadian yang berlaku di lapangan terbang Paris Charles de Gaulle itu, sebuah pesawat United Airlines Boeing 787 dari New Jersey, Amerika Syarikat sedang membuat persediaan untuk mendarat, manakala sebuah pesawat EasyJet Airbus A320 sedang bersiap sedia untuk berlepas ke Malaga, Sepanyol.
Pesawat EasyJet pada ketika itu berada pada landasan 09R, manakala pesawat United Airlines pula sepatutnya mendarat pada landasan 09L.
Bagaimanapun, seorang kru pengawal trafik udara tersasul dengan memberi arahan kepada pesawat United Airlines untuk mendarat di landasan 09R.
Juruterbang yang menerima arahan itu lantas menjawab ‘faham’ namun jawapannya itu tidak didengari oleh kru menara kawalan itu yang pada masa sama telah mengarahkan pesawat EasyJet untuk berlepas.
Juruterbang pesawat EasyJet kemudiannya menyedari pesawat United Airlines sedang melakukan penerbangan turun ke landasan yang sama, lantas memaklumkan kru menara kawalan tersebut mengenai perkara itu.

Pesawat United Airlines yang ketika itu sudah pun berada pada ketinggian 91 meter dan 1,300 meter dari penghujung landasan berjaya mengelak daripada berlanggar selepas kru menara kawalan memaklumkan kepada juruterbang, yang dengan segera membatalkan pendaratan.
Kedua-dua pesawat itu bagaimanapun nyaris berlanggar apabila ia hanya berada pada jarak 91 meter antara satu sama lain.
Menurut laporan, pengawal trafik udara tersebut tidak dapat melihat secara langsung keadaan yang berlaku di landasan 09 disebabkan skrin komputer yang rosak.
Selain itu, kru pusat kawalan tersebut juga sedang bekerja pada skrin yang berbeza.
Kru tersebut turut mengakui dia berasa keliru dengan permintaan sebelumnya daripada pesawat berbeza untuk mendarat di landasan 09R, dan bukan lagi 09L yang disebabkan oleh masalah teknikal. – AGENSI


Penangan rumah dicat warna ‘pink’
Oleh KOSMO!

21 Julai 2021, 6:00 pm
LONDON – Seorang wanita berdepan kesukaran masuk ke dalam rumah sendiri selepas pintu hadapan sering dijadikan lokasi bergambar pelancong, lapor akhbar New York Post, semalam.
Rumah Eleri Morgan menjadi tumpuan orang ramai selepas dia mengecatnya dengan rona merah jambu dan menjadikan ia menyerlah berbanding kediaman lain di lorong sama.
Morgan dari Cardiff yang membeli kediaman itu pada 2018 mengecat rumah tersebut dengan warna merah jambu terang ketika perintah berkurung.
Dinding rumah merah jambu ini menjadi tarikan ‘influencer’ untuk bergambar. -Facebook
“Selepas hidup menyewa selama bertahun-tahun di mana dinding biasanya berwarna putih, saya rasa bebas apabila dapat tinggal di dalam rumah sendiri dengan warna berbeza,” katanya.
Morgan bagaimanapun berkata pesohor media sosial sering menggunakan dinding rumahnya itu sebagai latar belakang foto yang dimuat naik ke akaun masing-masing.
“Saya sering menerima mesej daripada rakan-rakan yang bertanya mengapa rumah saya ada di media sosial,” jelas Morgan.

Biarpun pernah terpaksa menunggu 10 minit di dalam kereta untuk masuk ke rumahnya, Morgan berkata dia tidak kisah dan tidak akan sesekali menyuruh mereka beredar.
“Saya fikir, jika ia berlaku kepada saya, saya pasti akan berasa amat malu,” katanya. -Agensi


Ambil video, gambar di PPV tetap tidak dibenarkan
Oleh MOHD AZLI ADLAN

21 Julai 2021, 6:41 pm
KUALA TERENGGANU – Kerajaan tidak dapat memenuhi permintaan orang ramai agar membenarkan penerima vaksin merakam video ketika disuntik vaksin Covid-19 di pusat penerimaan vaksin (PPV) di seluruh negara.
Timbalan Menteri Sains, Teknologi dan Inovasi, Datuk Ahmad Amzad Hashim berkata, perbuatan mengambil video dan gambar dalam kalangan penerima tidak dapat dibenarkan kerana ia dikhuatiri boleh menganggu kelancaran proses vaksinasi di PPV berkenaan.
“Setakat ini, kita tidak membenarkan (pengambilan video dan gambar) kerana tidak mahu proses vaksinasi di PPV menjadi lambat.
“Begitupun, penerima vaksin Covid-19 digalakkan untk meminta petugas PPV menunjukkan picagari kepada mereka sebelum suntikan dilakukan,” katanya ketika ditemui di sini hari ini.
Ahmad Amzad berkata, kementeriannya telah mengarahkan petugas di PPV untuk menunjukkan picagari kepada setiap penerima terlibat pada sebelum dan selepas suntikan dilakukan.
Jelas beliau, langkah itu bertujuan memberi keyakinan kepada penerima bahawa suntikan yang diberikan benar-benar mengandungi cecair vaksin Covid-19.

Kosmo! semalam melaporkan orang ramai menggesa kerajaan supaya membenarkan penerima vaksin merakam video ketika disuntik sebagai salah satu ketelusan selain mengekang jika ada cubaan untuk melakukan penipuan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


‘Malulah Malaysia’ – Sharnaaz tegur ‘perang Palestin’ Caprice, Ebit, Nadir
Oleh MOHD. HAIKAL ISA

21 Julai 2021, 5:25 pm
PETALING JAYA – “Saya tak bijak bab agama, tapi Islam (unite) bersatu bukan dalca.”
Itu antara teguran sesama Muslim daripada pelakon Sharnaaz Ahmad berhubung isu ‘Palestin’ yang pada mulanya melibatkan Caprice dan Ustaz Ebit Lew namun kini turut berkait dengan seorang lagi rakyat Malaysia yang tinggal di semenanjung Gaza, Nadir Al-Nuri.
Sharnaaz atau nama lengkapnya, Sharnaaz Ahmad Basir Ahmad berkata, adalah lebih molek segala permasalahan diselesaikan dengan baik bukan dicanang dalam media sosial.
“Apa pun, bincang elok-elok. Tak payah buat pendedahan dalam media sosial begini.
“Yang buruk orang kita juga. Malulah nama Malaysia. Siapa salah, siapa betul tak payah jadi tontonan sekalian alam.
“Yang salah bubuh dalam lokap, yang betul teruskan perjuangan. Selesai,” kata Sharnaaz, 36.

Bapa kepada Jebat Jayden Ahmad itu mengakui, pernah bertindak melulu seperti Caprice sewaktu usia muda.
“Saya bercakap melalui pengalaman. Masa muda, selalu buat macam Caprice buat tapi saya ‘level’ peringkat negeri sahaja, dia (Caprice) peringkat dunia.
“Kepada Nadir, Ebit Lew dan Caprice, duduk berbincang. Berkomunikasi, memaafkan dan bersatu. Tolong Islam, bukan merosakkannya. Sebab kalian semualah Islam disayangi, jangan sebab kalian juga, Islam dibenci mata luar.
Dalam pada itu, Sharnaaz berkata, dia tidak mahu mengambil tahu pun siapa salah, siapa benar. Apa yang penting, ketiga-tiga individu terbabit membawa nama Malaysia dan Islam.
“Kalau tanya saya, tak mahu tahu pun siapa salah. Yang saya nak tahu, tiga-tiga bawa bendera Malaysia dan harumkan nama Islam dan Malaysia.
“Cukup itu permintaan saya. Saya sayang Caprice dan Ebit Lew tapi dua-dua tak bagi saya ‘fridge magnet’ (pelekat magnet),” luah Sharnaaz penuh bermakna seraya berseloroh. – K! ONLINE


Tercampak 80 meter dilanggar Nissan Almeera
Oleh MUHD AFIQ AL-HAFIZ MAT YUSOF

21 Julai 2021, 6:54 pm
SUNGAI BULOH – Seorang lelaki warga asing maut selepas tercampak sejauh 80 meter setelah dirempuh sebuah kereta ketika melintas di Kilometer 452.9, Lebuh Raya Utara-Selatan arah selatan di sini hari ini.
Dalam kejadian pada pukul 8.50 pagi itu, mangsa, Kyaw Naing Lin, 25, disahkan maut di lokasi kejadian akibat parah di kepala.
Ketua Polis Daerah Sungai Buloh, Superintendan Shafa’aton Abu Bakar berkata, kejadian dipercayai berlaku di lorong kanan.
“Mangsa dilanggar seorang wanita yang memandu kereta jenis Nissan Almeera menyebabkannya tercampak sejauh 80 meter.
“Kita telah melakukan siasatan di tempat kejadian dan menahan pemandu kereta. Waris si mati dan saksi sedang dikesan,” katanya dalam kenyataan di sini hari ini.
Dalam kes berasingan, seorang penunggang motosikal menemui ajal selepas melanggar belakang sebuah lori yang berhenti di lorong kecemasan Kilometer 452.9, lebuh raya sama arah utara.

Shafa’aton berkata, kejadian melibatkan tiga kenderaan iaitu sebuah lori dan dua buah motosikal jenis Yamaha Lagenda serta 135 LC.
Pelanggaran itu menyebabkan mangsa, Muhammad Hazirul Afiq Hairul Anuar, 24, yang menunggang Yamaha Lagenda terjatuh.
Adik mangsa, Muhammad Hazrul Aiman Hairul Anuar, 20, yang menunggang Yamaha 135LC hilang kawalan sebelum terjatuh. Mangsa mengalami luka di tangan.
Hazirul Afiq disahkan meninggal dunia semasa dirawat di Hospital Sungai Buloh pukul 10.20 pagi.
Orang ramai yang mempunyai maklumat diminta menghubungi Pegawai Penyiasat, Inspektor Hasanal Hasif Johari di talian 019-2264650 atau menghubungi balai berhampiran. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kelibat ‘sang bedal’ di Sungai Sayong
Oleh MASTURAH SURADI

21 Julai 2021, 6:06 pm
KOTA TINGGI – Kelibat buaya yang muncul di Sungai Sayong di sini mengundang rasa bimbang dalam kalangan nelayan yang mencari rezeki di sungai terbabit.
Seorang penduduk, Jasni Amat, 44, berkata, nelayan bimbang dengan kehdiran buaya di Sungai Sayong dan kawasan sekitarnya kerana kerap ternampak reptilia itu di sepanjang Ulu Sungai Johor sejak dua bulan lalu.
“Bukan setakat di Jeti Kampung Orang Asli, buaya juga kerap timbul di Sungai Telor sehingga ke Ulu Sungai Sayong.
“Kami (nelayan) amat bimbang dan takut ia akan mengganas. Musim Perintah Kawalan Pergerakan (PKP) ini di sungai inilah kami mencari rezeki.
“Mungkin habitat asalnya musnah kerana kerja perlombongan, jadi reptilia itu datang ke sini,” katanya ketika ditemui di sini hari ini.
Sementara itu, Ahli Dewan Undangan Negeri Panti, Hahasrin Hashim berkata, beliau telah melakukan tinjauan di sungai berkenaan.

“Aduan telah dibuat kepada Jabatan Perlindungan Hidupan Liar dan Taman Negara (Perhilitan) daerah untuk tindakan segera,”katanya.
Sementara itu, Perhilitan Johor, Aminuddin Jamin berkata, pihaknya akan melakukan siasatan terhadap laporan tersebut. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kebenaran akan terbongkar sendiri, Caprice batalkan IG Live
Oleh HANISAH SELAMAT

21 Julai 2021, 5:39 pm
PETALING JAYA – Kerbau diikat pada tali, manusia diikat dengan janji, namun hasrat penyanyi rap yang juga aktivis kemanusiaan, Caprice untuk mengotakan janjinya dan muncul dalam Instagram (IG) Live, pukul 10 malam ini bagi menjernihkan keadaan selepas mencetuskan kontroversi membabitkan Ebit Lew serta misi ke Gaza, Palestin nampaknya tidak kesampaian.
Pemilik nama sebenar Ariz Ramli, 32, menerusi InstaStorynya sebentar tadi menjelaskan, sesi siaran langsung yang dijanjikan sejak beberapa hari lalu terpaksa dibatalkan. Menurut Caprice terdapat laporan polis  telah dibuat berhubung perancangannya.
“Minta maaf  guys, ada orang yang sudah buat laporan polis dan Caprice tak dapat buat Live (siaran langsung) pukul 10 malam ini. Insya-Allah the truth will be revealed by itself (kebenaran akan terbongkar dengan sendiri),” tulisnya dalam satu InstaStory berserta satu kenyataan media Bukit Aman berhubung penularan kisah Ebit dan dirinya dalam media sosial.
Caprica dalam hantaran berlainan mengakui sudah penat dengan situasi yang dilalui. Biarpun sudah mengakui dan memohon maaf atas segala kesilapan, dia tetap berasa kecewa memandangkan masih ada pihak menggunakan kuasa untuk menyembunyikan kesalahan tertentu. Situasi yang disifatkan kali kedua tersebut cukup memenatkan.
“Saya sudah cukup penat dan serah semua kepada Allah. Saya pilih untuk melupakan semua ini untuk kebaikan. Saya belum benar-benar pulih daripada pengalaman ini tetapi insya-Allah, saya akan menemui ruang untuk memperbetulkan diri,” katanya.
Dalam pada itu, Caprice menerusi beberapa hantaran InstaStorynya hari ini mengakui kesilapan disebabkan terlalu mengikut perasaan, sekali gus mahu menutup buku atas segala yang berlaku.

“Saya berharap dapat tutup buku dan jalan terus ke depan. Saya bersalah sebab terlalu mengikut emosi dan marah.
“Cara saya tetap salah. Tidak mengapa, Islam mengajar kita untuk minta maaf jika melakukan kesilapan, maafkan orang.
“Jumpa anda di IG Live, malam ini,” tulisnya menerusi Instagramnya.
Caprice turut mengulang siar tangkap layar beberapa permintaan maaf daripada netizen, terutama selepas seorang rakyat Malaysia yang tinggal di Semenanjung Gaza, Muhammad Nadir Al-Nuri Kamamrulzaman atau Nadir Al-Nuri membuat penjelasan berhubung isu berkenaan.
Malah Caprice menegaskan sudah memaafkan semua orang yang pernah mengecamnya selain meminta maaf kerana tidak mampu membalas semua komen.
“Alamak, banyak sangat menghantar mesej langsung minta maaf secara tiba-tiba. Dengan hantaran ini, terus-terang, saya sudah memaafkan semua yang caci maki saya.
“Alhamdulillah, saya banyak belajar mengenai kesabaran, perjuangan dan Palestin sejak kisah saya menjadi tular.
“Saya perlu tidur sekarang. Maaf, saya tidak dapat membalas semua mesej langsung, tetapi saya tetap membaca kesemuanya.
“Saya banyak belajar daripada kesilapan dan sangat bersyukur atas perjalanan ini. Saya tidak akan berhenti berjuang,” tulisnya yang ingin keadaan kembali tenang selepas penjelasannya malam ini.
Terdahulu, penyanyi yang masih berada di Mesir itu memaklumkan mahu membuat pendedahan mengenai kisah di sebalik kontroversi tercetus membabitkan misi bantuan ke Gaza itu pada pukul 10 malam ini.
Namun poster berkaitan pendedahan serta makluman di IG Live bersama dua individu misteri sudah dipadamkan.
Terdahulu, kemelut didakwa berpunca daripada teguran penduduk Gaza yang diluahkan menerusi media sosial terutama mengenai cara pasukan  Ebit Lew menghulur bantuan termasuk perkongsian gambar memberi hadiah kepada kanak-kanak Palestin.
Perkongsian Caprice nyata mengundang kecaman apabila dikatakan sengaja mengheret nama dermawan terbabit semata-mata disebabkan tidak dapat memasuki Gaza.
Bagaimanapun, awal minggu ini dia tampil pula membuat permohonan maaf kepada pemimpin negara dan seluruh rakyat Malaysia dengan mengakui kemelut itu tiada kaitan dengan pihak lain.
Isu Caprice dan Ebit terus meraih perhatian ramai termasuk Menteri di Jabatan Perdana Menteri (Hal Ehwal Agama), Datuk Dr Zulkifli Mohamad Al-Bakri yang menasihatkan mereka supaya berdamai.
Sebelum ini, Caprice berangkat ke Mesir bagi menyertai misi kemanusiaan bersama Humanitarian Mission 4 Palestine (HM4P) yang diketuai Datuk Seri Abdul Azeez Abdul Rahim.
Namun usahawan yang turut membangunkan aplikasi Mengaji.com dan Rajin.com memaklumkan akan meneruskan misi jihad seorang diri apabila rombongan HM4P pulang ke tanah air. – K! ONLINE


Kelonggaran sektor sukan kepada individu lengkap vaksin
Oleh NUR SHARIEZA ISMAIL

21 Julai 2021, 4:07 pm
SEPANG –  Kelonggaran bagi individu lengkap dua dos vaksin yang akan diputuskan  dalam mesyuarat Majlis Pemulihan Negara (MPN) minggu ini amat dinanti-nantikan termasuk pertimbangan pembukaan sektor sukan bagi membolehkan industri itu beroperasi semula.
Timbalan Menteri Belia dan Sukan, Wan Ahmad Fayhsal Wan Ahmad Kamal berkata, beliau yakin dan optimis kelonggaran terhadap sektor sukan tidak terkecuali daripada diberikan kepada individu lengkap suntikan vaksin.
“Kita sedia maklum Perdana Menteri, Tan Sri Muhyiddin Yassin sebelum ini memaklumkan bahawa perkara itu (kelonggaran) diumumkan selepas Hari Raya Haji, mungkin dalam minggu ini.
“Kita nak buka gimnasium semula, begitu juga penganjuran program dan liga-liga tertentu namun bergantung kepada jumlah pemberian vaksin dan saya lihat pemberian vaksin di sekitar Lembah Klang amat menggalakkan, jadi ini mungkin ada tumpuan khusus selepas ini,” katanya.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


7 kenderaan cuba rentas negeri dikompaun
Oleh NIK NUR IZZATUL HAZWANI NIK ADNAN

21 Julai 2021, 4:14 pm
DUNGUN – Sebanyak tujuh kenderaan dikesan cuba merentas negeri tanpa kebenaran dipercayai untuk menyambut Hari Raya Aidiladha di Terengganu sejak Ahad lalu.
Ketua Polis Terengganu, Datuk Rohaimi Md. Isa berkata, kesemua kenderaan yang ditahan di sekatan jalan raya (SJR) di sempadan negeri tersebut telah diarah berpatah balik.
“Ketujuh-tujuh pengguna jalan raya itu juga telah dikenakan kompaun RM5,000 bagi setiap seorang setelah mereka gagal mengemukakan surat kebenaran rentas negeri daripada Polis Diraja Malaysia (PDRM).
“Enam kenderaan tersebut ditahan di SJR di daerah Besut manakala satu lagi Kemaman,” katanya ketika ditemui selepas memantau pelaksanaan Perintah Kawalan Pergerakan Diperketat (PKPD) Mukim Kuala Dungun di sini hari ini. – K! ONLINE


Aman Palestin seru bantu keluarga B40 yang terjejas
21 Julai 2021, 4:44 pm
PELAKSANAAN Perintah Kawalan Pergerakan (PKP) 3.0 bermula 1 Jun lalu menambah bebanan yang ditanggung keluarga B40 di sekeliling kita.
Baru sahaja bangkit daripada kejatuhan akibat PKP 1.0, kini penderitaan mereka tidak berkesudahan gara-gara kes jangkitan Covid-19 yang kian meningkat saban hari.
Lantaran itu, ada yang dibuang kerja, terpaksa mengikat perut dan menjamah nasi berlaukkan garam demi meneruskan hidup.
Oleh itu, Aman Palestin Berhad dengan kerjasama Kelab PERWIRA Malaysia melancarkan Tabung Perwira Covid-19 bagi membantu meringankan beban ribuan keluarga B40 yang terjejas.

Dengan tagline “Seikhlas Hati, Semampu Diri, Kita Bantu Kita”, Aman Palestin Berhad menyeru rakyat Malaysia untuk menyumbang sebanyak RM150 atau seikhlas hati dalam membantu menyediakan keperluan asas buat golongan memerlukan ketika ini.
Hasil sumbangan akan diagihkan dalam bentuk wang tunai (untuk bayaran sewaan rumah dan utiliti), barangan dapur, keperluan asas, peralatan mandian dan kit kebersihan.

Layari www.amanpalestin.co/kempen/tabung-perwira-covid-19 untuk maklumat lanjut atau ikuti Facebook dan Twitter Aman Palestin untuk kemas-kini bantuan bencana terkini mereka.


Jumlah PATI ramai, lewat tiba punca KLIA sesak
Oleh AMREE AHMAD

21 Julai 2021, 5:21 pm
PUTRAJAYA – Kesesakan luar biasa membabitkan ribuan pendatang asing tanpa izin (PATI) di Lapangan Terbang Antarabangsa Kuala Lumpur (KLIA), Sepang dekat sini bukan disebabkan masalah terkandas.
Ketua Pengarah Imigresen, Datuk Khairul Dzaimee Daud berkata, mereka yang terlibat juga bukan diminta berkumpul di lokasi tersebut, sebaliknya menunggu giliran bagi membayar kompaun.
“Mereka menunggu giliran bagi mebayar kompaun RM500 dan mendapatkan memo periksa keluar sebelum meninggalkan negara ini,” katanya dalam kenyataan di sini hari ini.
Beliau merujuk laporan berita beberapa akhbar tempatan yang mendakwa ramai PATI ‘tersangkut’ di KLIA dan terlepas penerbangan kononnya urusan memproses dokumen di kaunter Imigresen mangambil masa agak lama.
Sambutan luar biasa mereka itu susulan pelaksanaan Program Rekalibrasi Pulang kelolaan jabatan tersebut sebagai pelan pemutihan PATI sejak dilancarkan Disember lalu.
Mengulas lanjut, beliau memberitahu, rakyat asing itu yang melakukan kesalahan tinggal lebih masa ‘merebut’ peluang balik melalui kaunter khas imigresen yang dibuka dari 5 Julai lalu.

“Setakat semalam, seramai 3,483 PATI telah pulang ke negara mereka melalui khidmat kaunter ini.
“Ini membuktikan sambutan program rekalibrasi sangat menggalakkan,” kata beliau. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


11,985 kes dilaporkan
Oleh SITI A'ISYAH SUKAIMI

21 Julai 2021, 4:11 pm
PUTRAJAYA – Sebanyak 11,985 kes baharu dilaporkan hari ini, menjadikan jumlah kes positif Covid-19 sebanyak 951,884 kes.
Ketua Pengarah Kesihatan, Tan Sri Dr. Noor Hisham Abdullah berkata, Selangor merekodkan sebanyak 5,550 kes, diikuti oleh Kuala Lumpur sebanyak 1,174 dan Kedah sebanyak 800 kes.
“Seterusnya, Negeri Sembilan (745 kes), Johor (644 kes), Pahang (603 kes), Sabah (474 kes), Melaka (453 kes), Kelantan (386 kes), Pulau Pinang (362 kes), Perak (274 kes), Sarawak (261 kes) dan Terengganu (171 kes).
“Putrajaya pula (51 kes), Labuan (35 kes) dan Perlis (dua kes),” katanya pada ciapan Twitter di sini hari ini. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kasut brog berlian berharga RM1.2 juta
Oleh KOSMO!

21 Julai 2021, 5:00 pm
LONDON – Seorang pereka fesyen dari Britain melancarkan koleksi kasut brog yang disulam dengan berlian dan emas serta dijual pada harga £200,000 (RM1.2 juta), lapor akhbar Daily Mail, semalam.
Pengasas jenama House of Borgezie, Christopher Shellis, mengambil masa tiga tahun untuk menghasilkan kasut tersebut dengan meletakkan perincian berlian 18 karat dan emas 18 karat.
“Setiap pasang kasut disulam secara terperinci dengan berlian berkualiti 18 karat yang diletakkan ke dalam strukturnya.
“Pada satu bahagian kasut, terdapat platinum dan berlian fleur-de-lis, yang merupakan motif signatur dalam rekaan Shellis,” katanya.
Tambahnya, rekaan tersebut turut mengandungi emas 18 karat yang dijadikan pelapik kaki bagi memberikan kelebihan kepada pemakai untuk sentiasa berjalan di atas emas.
“Akhir sekali, tali kasut pada kedua-dua belah mengandungi tips platinum dan berlian yang menambahkan lagi reka bentuk mewahnya,” ujarnya.

Shellis sebelum ini pernah menghasilkan tali pinggang yang disulam dengan platinum dan berlian serta dijual pada harga £60,000 (RM346,544).
Rekaan-rekaan tersebut diinspirasikan dari era emas permulaan pertabalan Ratu Elizabeth I pada tahun 1558. – AGENSI


Susah hamil, Abil menyesal tak pantang betul-betul
21 Julai 2021, 4:24 pm
PETALING JAYA – Menghampiri usia 40 tahun, pelakon Nabila Huda tetap menyimpan harapan untuk sekali lagi menimang cahaya mata selepas dua kali mengalami keguguran sebelum ini.
Bagaimanapun setakat ini, usahanya belum membuahkan hasil walaupun setiap bulan menghitung hari dan berharap dikurniakan rezeki untuk hamil lagi.
“Kenapa susah sangat ni? Setiap bulan mesti saya akan kira hari dan mengharap, tapi mesti tak sangkut juga.
“Tapi saya tak adalah kecewa sangat. Saya reda sebab nak bagi rezeki pada kita, Dia. Kalau Dia tak bagi, mesti bersebab. Mungkin belum masanya,” katanya dalam satu hantaran menerusi InstaStory.
Tambah pelakon Diva Popular itu, dia beranggapan bahawa kesukarannya untuk kembali hamil berkemungkinan disebabkan faktor tidak menjalani rutin berpantang seperti biasa sewaktu mengalami keguguran.
“Saya betul-betul tak tahu dan menyesal sangat. Mungkin itu adalah salah satu punca kenapa tak boleh hamil? Benci kan bila dah mula negatif.

“Okey, kena positif. Saya kena pulihkan apa yang patut. Boleh kan walaupun kita dah lama keguguran tapi nak ganti balik pantang tu? Masih tak terlambat kan? Mungkin membantu saya untuk kembali hamil lagi,” katanya.
Ujar Nabila atau mesra disapa Abil, dia sebenarnya sangat berharap untuk dikurniakan zuriat yang ramai sebelum usianya menginjak 40 tahun dalam masa tiga tahun lagi, namun memilih berusaha menggunakan cara tradisional.
Pada masa sama, pelakon itu turut meminta bantuan daripada pengikut Instagramnya untuk berkongsi idea dan pakej berpantang terbaik.
“Saya terlalu nak sangat ada zuriat. Tak tahu macam mana nak terangkan. Selagi tak kerja dan ada masa lapang banyak, baik saya buat pakej berpantang.
“Saya perlu berusaha tak kira macam mana pun. Saya nak anak ramai lagi. Tapi saya nak maklumkan, proses rawatan kesuburan In Vitro Fertilisation (IVF) tiada dalam senarai sebab saya dah pernah melahirkan sebelum ini. Jadi untuk sekarang, saya nak usaha dengan cara tradisional dulu,” katanya.
Dalam pada sedang berusaha mendapatkan zuriat, Abil dikatakan akan menjadi pengacara rancangan Melodi bagi menggantikan posisi Awal Ashaari dan Janna Nick.
Perkara berkenaan timbul selepas Awal menerusi InstaStorynya beberapa hari lalu seakan memberi bayangan bahawa Abil akan mengendalikan rancangan berkenaan dan sibuk dengan kerja setiap hujung minggu selepas ini.
Sebelum ini, Abil yang mendirikan rumah tangga bersama Mohd. Izwan Johar pada 2015 pernah mengalami keguguran dua kali pada April 2019 dan Oktober tahun lalu.
Dia memiliki seorang anak bernama Keisha Laila yang berusia 11 tahun menerusi perkahwinan terdahulu. – K! ONLINE


Jemaah haji Malaysia dijadual nafar awwal
Oleh SITI AMINAH MOHD YUSOF

21 Julai 2021, 4:18 pm
PETALING JAYA – Jemaah haji Malaysia mematuhi arahan waktu melontar di Kompleks Jamrah dan dijangka nafar awwal iaitu meringkaskan tempoh pelaksanaan ibadah dan meninggalkan Mina pada 12 Zulhijah, esok.
Seorang jemaah, Nazirah Jamaluddin, 59, berkata, dia kini sedang menunggu untuk melontar ketiga-tiga jamrah iaitu Sugra, Wusta dan Kubra pada hari tasyrik.
“Alhamdulillah perjalanan ibadah haji berjalan lancar walaupun dalam keadaan cuaca yang agak panas. Insya-Allah saya akan buat nafar awwal pada hari kedua melontar iaitu pada 12 Zulhijah (esok).
“Rata-rata jemaah haji pada tahun ini nafar awwal kerana jemaah dikawal rapi dan tidak boleh sewenang-wenangnya keluar masuk ke khemah penginapan di Mina,” katanya ketika dihubungi Kosmo! hari ini.
Tujuan nafar awwal dibuat adalah untuk meringkaskan tempoh pelaksanaan ibadah haji dengan antara syarat-syarat pelaksanaannya ialah jemaah perlu meninggalkan Mina sebelum jatuh matahari pada 12 Zulhijah.
Selain itu, jemaah tersebut telah menyempurnakan kesemua lontaran di ketiga-tiga jamrah bagi dua hari tasyrik iaitu pada 11 dan 12 Zulhijjah serta telah bermabit di Mina selama dua malam dengan sempurna.

Seorang lagi jemaah haji dari Malaysia, Ahmad Najhan Hassim, 30, berkata, jika diikutkan, kerja-kerja haji wajib sudah selesai semalam selepas jemaah melontar Jamratul Aqabah.
“Usai daripada itu jemaah sudah boleh bercukur dan tidak perlu lagi memakai ihram. Jadi untuk hari ini dan esok cuma tinggal melontar ketiga-tiga jamrah dengan waktu afdal melontar ialah selepas azan Zohor nanti,” katanya.
Waktu Zohor di tanah suci Mekah pada hari ini ialah pada pukul 12.27 tengah hari atau pukul 5.27 petang waktu Malaysia.
Jururawat di Hospital Pakar King Faisal, Jeddah itu menjelaskan, terdapat dua tarikh akhir haji iaitu bagi yang nafar awwal ialah esok iaitu selepas selesai melontar dan melakukan tawaf wada (selamat tinggal) sebelum tergelincirnya matahari.
“Manakala bagi yang nafar thani iaitu jemaah yang melaksanakan ibadah haji seperti biasa akan berakhir pada 13 Zulhijah (Jumaat),” jelasnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Beratur panjang demi beriani kambing
Oleh NOOR HASLIZA NUSI

21 Julai 2021, 4:24 pm
GEORGE TOWN – Kira-kira 150 gelandangan di sekitar pusat bandar raya ini termasuk di pekarangan Kompleks Tun Abdul Razak (Komtar) di sini sanggup beratur panjang dalam cuaca panas semata-mata untk mendapatkan nasi beriani kambing yang diedarkan secara percuma hari ini.
Mereka terdiri daripada pelbagai bangsa dan peringkat usia tidak mahu melepaskan peluang menikmati hidangan istimewa itu yang diagihkan Pertubuhan Kebajikan Warisan Lebuh Tamil di sini.
Jawatankuasanya, Jamil Kader Gani berkata, selain gelandanga, pihaknya turut mengedarkan nasi beriani kepada 1,500 individu termasuk petugas barisan hadapan, pelajar tahfiz, warga emas dan anak yatim menerusi penganjuran tahunan program Ibadah Korban.
“Memandangkan perlaksanaan prosedur operasi standard (SOP) ketat bagi ibadah korban pada tahun ini, aktiviti penyembelihan dilakukan di pusat penyembelihan ternakan di Kulim, Kedah.
“Sebanyak 12 ekor kambing ditumbangkan semalam dan telah dimasak hidangan nasi beriani untuk diagihkan kepada petugas barisan hadapan dan mereka yang memerlukan,” katanya kepada Kosmo!.- K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Biar kita sendiri saja tahu – Siti Nurhaliza
Oleh SAIRUL ZAMRI MISRANI

21 Julai 2021, 4:18 pm
PETALING JAYA – Penyanyi nombor satu negara, Datuk Seri Siti Nurhaliza punya alasan tersendiri untuk tidak berkongsi mengenai dirinya yang sudah menerima suntikan vaksin sebelum ini.
Menerusi sesi live (siaran langsung) dalam Instagramnya, Siti memberitahu dia tidak membuat sebarang perkongsian dalam media sosial kerana mahu menjaga sensitiviti ramai pihak.
“Saya dah vaksin, saja je saya tak letak sebab kadang-kadang kalau kita letak orang cakap, tak letak pun orang cakap kan. Jadi biar sajalah kita tahu dan kita sendiri tahu.
“Mana yang tahu tu, tahu je lah. Kalau nak juga gambar nanti saya postlah (buat hantaran),” katanya.
Menurut pelantun lagu Anta Permana itu, dia akan berkongsi mengenai perkara berkenan dalam media sosial jika dirasakan benar-benar perlu.
“Saya rasa terlalu ramai orang sensitif sekarang ni, ada benda tak perlu. Kalau saya nak letak, saya letaklah,” ujarnya lagi.

Pada hantaran sama, Siti turut merayu orang ramai agar mendapatkan suntikan vaksin untuk diri sendiri dan juga orang tersayang bagi mencegah penularan wabak Covid-19.
“Semua jaga diri dan kesihatan, jangan keluar kalau tak perlu ke mana-mana. Jangan lupa ambil vaksin tau,” tuturnya.
Dalam perkembangan lain, Siti atau nama sebenarnya Siti Nurhaliza Tarudin memberitahu dia bakal memaklumkan tarikh persembahan maya seperti mana yang diminta peminat dalam sesi live berkenaan. – K! ONLINE


Petugas keletihan mungkin punca suntikan kosong
Oleh ZAKI SALLEH

21 Julai 2021, 3:30 pm
SUNGAI SIPUT – Faktor keletihan yang dihadapi petugas serta sukarelawan barisan hadapan berkemungkinan punca berlakunya suntikan vaksin menggunakan picagari kosong di Pusat Pemberian Vaksin (PPV) sepertimana yang tular pada media sosial baru-baru ini.
Kemungkinan itu tidak boleh disangkal, justeru semua petugas disaran memberitahu keadaan diri sekiranya kepenatan dan berasa perlu mendapatkan rehat secukupnya.
Timbalan Menteri Kesihatan, Datuk Dr Noor Azmi Ghazali berkata, terdapat tiga kes berkaitan yang masih dalam siasatan polis manakala bagi kes di Sungai Petani, petugas kesihatan yang terlibat telah diberikan teguran dan tindakan.
Menurut beliau, petugas kesihatan berada dalam keletihan setelah lebih setahun bertugas disebabkan wabak Covid-19 dan sudah tentu mereka perlukan rehat.
“Saya berpandangan, jika petugas kesihatan letih, mereka mesti bercakap, kongsi masalah dan jangan diam sahaja sebaliknya mereka perlu minta direhatkan.
“Kerana kalau letih namun diteruskan juga, bimbang akan jadi tidak produktif. Kita bimbang kerana pemberian vaksin ini satu perkara yang sangat serius kerana ia melibatkan kesihatan dan nyawa orang,”katanya semasa ditemui selepas melawat PPV Awam Dewan Majlis Perbandaran Kuala Kangsar (MPKK) di sini.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Yob Daha akhirnya ditangkap
Oleh ASLIZA MUSA

21 Julai 2021, 3:59 pm
GERIK – Seekor gajah liar yang memusnahkan tanaman penduduk di Felda Bersia Timur di sini berjaya ditangkap Jabatan Perlindungan Hidupan Liar dan Taman Negara (Perhilitan) kelmarin.
Pengarah Perhilitan Perak, Yusoff Shariff berkata, gajah jantan berusia antara 18 hingga 20 tahun dengan berat dianggarkan dua tan itu ditangkap pada pukul 10 pagi di kawasan ladang kelapa sawit.
Katanya, operasi menjejaki mamalia oleh Unit Tindakan Gajah Negeri (UTG) Perak itu mengambil masa tiga jam bermula pukul 7 pagi.
“Gajah jantan itu ditangkap susulan aduan oleh penduduk yang diterima Pejabat Perhilitan Daerah Gerik pada 13 Julai lalu berhubung kerosakan yang dilakukan haiwan itu melibatkan tanaman pisang, kelapa dan kelapa sawit.
“Haiwan itu yang diberi nama Yob Daha akan dipindahkan ke Pusat Konservasi Gajah Kebangsaan Kuala Gandah di Pahang esok,” katanya di sini hari ini.-K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Wanita 72 tahun tidak dapat berjalan sendiri hilang dari rumahnya
Oleh ABDUL RASHID ABDUL RAHMAN

21 Julai 2021, 3:11 pm
LIPIS – Kehilangan seorang wanita warga emas dari rumahnya sejak semalam menjadi misteri apabila sehingga kini tiada tanda mengenai jejak mangsa selepas operasi mencari dan menyelamat dimulakan sekitar rumahnya di Kampung Tanjung Jati di sini, semalam.
Ketua Polis Daerah Lipis, Superintendan Azli Mohd, Noor berkata, mangsa, Zaradah Othman, 72, kali terakhir dilihat jiran berada di kawasan rumahnya kira-kira pukul 10 pagi semalam.
“Berdasarkan laporan mangsa mempunyai penyakit darah tinggi, kencing manis, penglihatan kabur serta memerlukan bantuan untuk bergerak.
“Gerakan mencari mangsa ketika ini masih diteruskan melibatkan Ibu Pejabat polis Daerah (IPD) Lipis, Unit Anjing Pengesan Polis Diraja Malaysia (K-9), Jabatan Bomba dan Penyelamat Malaysia (JBPM) dan Angkatan Pertahanan Awam APM),”katanya di sini, hari ini.
Menurut Azli operasi mencari yang dimulakan pada pukul 5.35 petang semalam dihentikan pada pukul 7.30 malam sebelum disambung semula pada pukul 9 pagi hari ini.-K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pelajar lelaki pakai skirt tanda protes
Oleh KOSMO!

21 Julai 2021, 4:00 pm
LONDON – Sekumpulan pelajar lelaki di sebuah sekolah di England memilih memakai skirt wanita sebagai bantahan kepada larangan memakai seluar pendek ketika musim panas, lapor akhbar The Sun, semalam.
Seorang pelajar, Adrian Copp, 15 berkata, dia dan rakan-rakannya memakai skirt yang berharga £8 (RM46) bagi memprotes polisi uniform sekolah yang disifatkan sebagai ketinggalan zaman.
Menurut peraturan sekolahnya, Sekolah Poltair, pelajar lelaki tidak dibenarkan memakai seluar pendek meskipun ketika cuaca panas terik yang melanda Britain pada ketika ini.
Bagaimanapun, pemakaian skirt pendek adalah dibenarkan, namun pihak sekolah tidak menyatakan secara spesifik bahawa peraturan tersebut tertakluk kepada jantina perempuan atau lelaki.
Disebabkan itu, Copp dan rakan-rakannya menggunakan ‘kelonggaran’ itu untuk memakai skirt bagi sepanjang minggu ini.
“Saya berasa lebih sejuk dan nyaman selepas memakai skirt. Memakai seluar panjang ke sekolah dalam cuaca panas terik seperti sekarang amat tidak selesa.

“Kami cuma mahukan setiap pelajar termasuk pelajar perempuan diberikan pilihan untuk memakai seluar pendek dalam cuaca panas terik yang melanda negara sekarang ini,” ujarnya. – AGENSI


Keluarga dikuarantin, warga emas maut seorang diri di rumah
Oleh DIYANATUL ATIQAH ZAKARYA

21 Julai 2021, 3:15 pm
MELAKA – “Anak lelakinya dirawat di Unit Rawatan Rapi (ICU) Hospital Melaka, suami pula di wad biasa selepas disahkan positif Covid-19, saya tidak tahu bagaimana nak beritahu mereka ‘Mak Ngah’ sudah ‘tiada’,” kata Norazlina Md. Daut, 45.
Katanya, ibu saudaranya itu, Rohana Ramli, 74, ditemui telah meninggal dunia di dalam bilik air oleh sepasukan bomba yang menjalankan operasi penyelamatan kira-kira pukul 9 pagi tadi di Bukit Punggur, Alai, di sini.
Jelasnya, mangsa tinggal berseorangan setelah suaminya dimasukkan ke Hospital Melaka, manakala anak lelakinya sedang dirawat di ICU selepas kedua-duanya disahkan positif Covid-19.
“Kali terakhir saya dapat berhubung dengan Mak Ngah (Rohana) kira-kira pukul 11 pagi semalam, selepas itu saya ada hubunginya pada petang tetapi panggilan tidak berjawab sehinggalah malam.
“Bimbang dengan keadaan Mak Ngah, pagi tadi saya terus hubungi talian kecemasan meminta memeriksa keadaannya kerana sebelum ini Pak Ngah, anak lelakinya dan menantu serta dua cucu lelaki positif Covid-19,” katanya ketika dihubungi di sini, hari ini.-K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Syamilla beransur pulih
Oleh MUHD AFIQ AL-HAFIZ MAT YUSOF

21 Julai 2021, 4:02 pm
PETALING JAYA – Seekor harimau betina yang mengalami kecederaan di muka akibat terkena libasan parang ketika bergelut dengan seorang penduduk Orang Asli di Kampung Badak, Pos Bihai semakin beransur pulih.
Harimau betina yang diberi nama Syamilla Bihai telah menyerang Adin Andok, 48, kira-kira pukul 3 petang pada 15 Julai lalu di kebun miliknya dan mengakibatkan kecederaan pada mata, kepala, paha serta lengan selepas dicakar haiwan itu.
Jabatan Perlindungan Hidupan Liar dan Taman Negara (Perhilitan) berkata, selera makan harimau berkenaan juga bertambah baik kerana telah mula memakan daging.
“Buat masa ini, Syamilla Bihai masih ditempatkan di dalam kurungan malam (night stall) di Pusat Menyelamat Hidupan Liar Kebangsaan (NWRC), Sungkai, Perak.
“Syamilla juga dipantau rapi oleh doktor veterinar Jabatan Perhilitan serta kakitangan NWRC bagi memastikan ia akan sembuh seperti sediakala,” katanya dalam satu kenyataan di sini hari ini.
Kosmo! pada 17 Julai lalu melaporkan, seekor harimau belang betina menyerang seorang penduduk Orang Asli di Kampung Badak, Pos Bihai di sini.

Susulan kejadian itu, Perhilitan telah memasang perangkap kamera dan berjaya menangkap harimau belang tersebut yang digelar Syamilla Bihai pada Khamis lalu.
Harimau belang berkenaan mengalami kecederaan di kepala, tengah badan, leher dan ekor dipercayai luka akibat pergelutan dengan mangsa serangan lelaki Orang Asli Adin Andok, 48, kira-kira dua minggu lalu. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Nadir persoal Ebit Lew masuk Gaza bayar syarikat Hala
Oleh LUQMAN RIDHWAN MOHAMED NOR

21 Julai 2021, 3:55 pm
PETALING JAYA – Pendakwah bebas, Ustaz Ebit Lew digesa untuk memberi penjelasan mengenai kaedah digunakannya untuk memasuki Gaza, Palestin baru-baru ini.
Ketua Pegawai Eksekutif Cinta Gaza Malaysia, Muhammad Nadir Al-Nuri Kamaruzaman berkata, Ebit menggunakan syarikat Hala yang mengenakan bayaran mahal bagi membolehkannya memasuki Palestin.
Dia berkata, dalam tempoh sekitar lapan tahun selepas pertukaran kuasa di Mesir, pertubuhan bukan kerajaan (NGO) hanya dapat masuk ke Gaza melalui Rafah dengan melalui NGO antarabangsa Miles of Smiles.
“Jumlah maksimum mungkin 200 hingga 300 orang sahaja dapat masuk setahun. Kaedah ini telah diamalkan oleh semua NGO yang telah berjaya beberapa kali keluar dan masuk ke Gaza.
“Kenapa kaedah pasukan EL (Ebit Lew) memberi kesan besar kepada NGO lain? Kerana kalau sebelum ini banyak NGO boleh masuk melalui cara lama bersama Miles of Smiles, kini mereka terpaksa menggunakan cara baru dengan membayar kepada syarikat harga yang tinggi,” katanya
Muhammad Nadir berkata, tindakan menggunakan khidmat syarikat itu dibuat hasil daripada desakan dan kesungguhan pihak kerajaan membuat kerjasama dengan Mesir.

Katanya, ia bagi membolehkan pasukan Ebit memasuk ke Gaza tanpa mengira berapa pun kos yang perlu dibayar tanpa menghiraukan kesan besar selepas itu.
“Hasil desakan tersebut mereka berjaya masuk dengan syarat penggunaan khidmat syarikat Hala untuk masuk. Syarikat Hala bukan rahsia untuk penduduk Gaza.
“Khidmat tersebut boleh digunakan oleh sesiapa sahaja yang mampu membayar kosnya iaitu $1200 (RM5,090.40) seorang untuk orang tempatan bagi perjalanan masuk dan keluar ke Gaza,” katanya.
Menurutnya, dengan bayaran tersebut, pembayar akan mendapat layanan istimewa tanpa perlu berhenti di banyak checkpoint dan berhenti di ‘bottle neck’ bagi merentas Terusan Suez yang biasanya mengambil masa dua hingga tiga hari untuk dilalui.
“Untuk orang luar pastinya bayaran yang dikenakan lebih mahal, lebih-lebih lagi kalau hendak diberi layanan VVIP dengan iringan kenderaan berperisai dan sebagainya,” katanya.
Muhammad Nadir mempersoalkan sama ada pihak Ebit bersedia memberi penerangan menganai ratusan ribu ringgit yang dibayar ke syarikat Hala bagi tujuan seperti penginapan dan barangan sumbangan dibeli untuk agihan.
“Sekiranya perbelanjaan tersebut datang dari poket sendiri, sahhah wa afiyah, terima kasih dan teruskan usaha murni ini.
“Sekiranya tidak, ambillah tanggungjawab memberi penerangan kepada semua penderma supaya tidak timbul bibit-bibit fitnah yang lain,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Solat Aidiladha di Perlis patuh SOP
Oleh NUR NAZLINA NADZARI

21 Julai 2021, 3:24 pm
KANGAR – Polis Perlis mendapati tiada pelanggaran prosedur operasi standard (SOP) semasa umat Islam menunaikan solat sunat Hari Raya Aidiladha di kawasan lapang masjid pada semalam.
Ketua Polis negeri, Datuk Surina Saad berkata, pemantauan mendapati kalangan jemaah mematuhi SOP yang telah ditetapkan Majlis Agama Islam dan Adat Istiadat Melayu Perlis.
“Tiada pelanggaran SOP yang berlaku semasa solat sunat Aidiladha yang dilaksanakan semalam,” katanya ketika dihubungi di sini hari ini.
Beliau berkata demikian ketika diminta mengulas mengenai tindakan beberapa pengguna akaun Facebook yang mempertikaikan kebenaran pelaksanaan solat Aidiladha di kawasan lapang di pekarangan seluruh masjid di negeri ini.
Kata beliau, pihaknya setakat ini tidak menerima laporan berhubung tindakan pengguna akaun Facebook tersebut.
“Kami tidak dapat laporan jadi tiada siasatan yang dijalankan selagi belum ada laporan. Apa pun, tiada pelanggaran SOP semasa solat sunat Aidiladha ditunaikan semalam,” ujarnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lelaki ceroboh kandang untuk ‘rogol’ kuda
Oleh KOSMO!

21 Julai 2021, 3:31 pm
NORFOLK, Massachusetts – Pemilik pusat ekuestrian di Amerika Syarikat terkejut apabila mendapati seorang lelaki menceroboh masuk dan melakukan hubungan seksual dengan salah seekor kuda di situ, lapor akhbar Daily Star, kelmarin.
Perbuatan menjijikkan itu dikesan menerusi rakaman televisyen litar tertutup (CCTV) yang terdapat di kandang tersebut.
Kejadian tersebut berlaku pada Khamis lalu dan pelaku sedang diburu.
Pusat ekuestrian menemui rakaman tersebut dalam salah satu sistem keselamatan yang cuba dirosakkan oleh suspek.
Lelaki itu cuba menyembunyikan perbuatannya dengan mencabut wayar pada salah satu kamera tetapi ada kamera dari sudut lain yang masih berfungsi.
“Saya melihat individu ini sebagai pemangsa seks. Ia merupakan satu ancaman kepada komuniti kecil,” kata pemilik Pusat Ekuestrian Turner Hill, Hillary Swarr.

Sebaik sahaja melihat rakaman itu, Swarr terus menuju ke arah kandang kuda itu namun lelaki tersebut telah melarikan diri.
Swarr berkata dia akan menjejaki lelaki terbabit dan membawanya ke muka pengadilan. -Agensi


Berhibur dalam balai polis, lapan ditahan termasuk ketua balai
21 Julai 2021, 3:20 pm
KUALA LUMPUR – Tindakan ketua balai polis (OCS) bersama tiga anggotanya berkaraoke sambil menari dalam sebuah bilik di balai polis dalam daerah Kajang mengundang padah apabila mereka ditahan Jabatan Integriti dan Pematuhan Standard (JIPS) Bukit Aman, petang semalam.
Ketua balai yang berpangkat sub inspektor itu ditahan bersama dua anggota berpangkat koperal dan seorang koperal sokongan ketika berhibur bersama empat wanita tempatan (orang awam) berusia antara 21 hingga 37 tahun.
Semasa serbuan dijalankan, sebahagian daripada mereka dikatakan sedang menari dan berkaraoke sambil menikmati minuman keras serta air ketum di dalam bilik gelap yang dipasang lampu warna warni umpama ‘dalam bilik disko’.
Pengarah JIPS Bukit Aman, Datuk Azri Ahmad berkata, pasukan JIPS membuat serbuan ke balai polis yang berada di bawah Pentadbiran Ibu Pejabat Polis Daerah (IPD) Kajang itu sekitar pukul 3 petang sejurus menerima maklumat berhubung kegiatan itu.
“Ketika serbuan dijalankan kesemua individu itu termasuk ketua balai berusia 55 tahun didapati sedang berhibur dalam sebuah bilik pentadbiran di tingkat satu.
“Kita membuat tangkapan atas maklumat salah laku dan perbuatan anggota polis dan orang awam berhibur itu jelas menyalahi prosedur operasi standard (SOP) Perintah Kawalan Pergerakan (PKP) Covid-19.

“Siasatan lanjut masih dijalankan termasuk mengambil tindakan mengikut Seksyen 269 Kanun Keseksaan kerana perbuatan cuai yang mungkin boleh menyebabkan jangkitan apa-apa penyakit berjangkit yang boleh membahayakan nyawa,” ujarnya ketika dihubungi Kosmo! sebentar tadi.
Tegas beliau, pihaknya tidak akan berkompromi dengan mana-mana pihak yang didapati melanggar peraturan atau SOP yang telah ditetapkan pihak berkuasa. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


220 kes ugutan bahan lucah di Selangor
Oleh ISKANDAR SHAH MOHAMED

22 Julai 2021, 7:21 pm
SHAH ALAM – Polis Selangor menerima sebanyak 220 kes ugutan dan pemerasan menyebarkan gambar atau video lucah mangsa di media sosial dalam tempoh enam bulan pertama tahun ini.
Selain kenalan terdekat, kebanyakan kes itu melibatkan individu tidak dikenali dan sindiket yang memperdayakan mangsa supaya membuat aksi lucah.
Ketua Polis Selangor, Datuk Arjunaidi Mohamed berkata, berdasarkan jumlah itu sebanyak 137 kes daripada individu tidak dikenali menghantar video bukan milik mangsa untuk menganggu mangsa.
Selain itu, katanya, 54 kes melibatkan mangsa diperdaya melalui laman sosual sehingga memperdaya mangsa membuat aksi lucah semasa sedang ‘live’ tanpa mengetahui aksi mereka direkod oleh sindiket.
Manakala 29 kes lagi adalah kenalan kepada mangsa seperti bekas suami atau bekas teman lelaki.
“Sindiket ini membuat ugutan terhadap mangsa dengan meminta sejumlah wang sehingga mendatangkan ketakutan dan sanggup memberikan wang kepada sindiket.

“Jumlah kerugian yang dialami oleh mangsa diantara RM3,000 hingga RM50,000,” katanya dalam kenyataan hari ini.
Beliau memberitahu, kebanyakan mangsa yang diperdaya sindiket berusia 20 hingga 60-an.- K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Hospital Shah Alam hentikan khidmat NGO urus jenazah
Oleh MOHD YUNUS YAKKUB

22 Julai 2021, 9:00 pm
SHAH ALAM – Hospital Shah Alam (HSA) menghentikan perkhidmatan pengurusan jenazah Covid-19 beragama Islam oleh pertubuhan bukan kerajaan (NGO).
Berdasarkan memo yang tular bertarikh 21 Julai yang ditandatangani Pengarah HSA, Dr. Ruzita Othman itu memaklumkan pemberhentian pengurusan itu berkuat kuasa serta merta.
Katanya, ini bagi memastikan pematuhan kepada syariah dan prosedur operasi standard (SOP) Covid-19.
“Pihak pengurusan hospital akan memaklumkan perkembangan terkini dari semasa ke semasa,” katanya.
Difahamkan pemberhentian khidmat itu hanya melibatkan pengurusan solat dan tayammum terhadap jenazah Islam sementara urusan pengangkutan masih boleh menggunakan khidmat NGO.
Perkara itu mendapat perhatian netizen dengan menyatakan NGO ingin membantu mempermudahkan urusan tanpa mengambil sebarang keuntungan.

“Ini mesti ada yg sakit hati sebab job (tugas) menguruskan jenazah diambil alih orang lain. Sejak akhir ini yang rajin buat kerja amal asyik ditindas sahaja,” kata pengguna Shawali Jamal.
Memo yang tular berhubung pemberhentian khidmat pengurusan jenazah Covid-19 oleh NGO.
Terdapat juga netizen berangapan memberikan masa rehat kepada NGO terlebih dahulu yang sebelum ini berhempas pulas menguruskan jenazah Covid-19.
“Saya anggap mungkin mereka hendak team abang (NGO) dan team-team lain rehat dulu kot. Dorang (HSA) mungkin tahu banyak team yang membantu ini penat. Semoga urusan kita semua dipermudahkan,” jelas Aliman Ghazali.
Sementara itu, Pengerusi dan Pengasas Unit Kenderaan Van Jenazah dikenali Wan Cai ketika dihubungi Kosmo! berkata, pihaknya terkejut berhubung memo tersebut susulan enam jenazah diuruskan di HSA tanpa sebarang masalah.
“Tidak tahu agenda notis dikeluarkan dan patuh syariah bagaimana lagi hendak. Bagi saya, memo berkepentingan kepada satu pihak,” jelasnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ibu, anak meninggal akibat Covid-19 selang 2 minggu
Oleh MOHAMAD NAUFAL MOHAMAD IDRIS

22 Julai 2021, 10:39 pm
KLANG – Kisah tragis melanda sebuah keluarga apabila dua ahli keluarga meninggal dunia selang dua minggu akibat Covid-19.
Perkara itu dikongsi Norhazlin Mat Keranji, 36, apabila sepupunya, Norazira Jamal, 37, meninggal dunia pukul 4 petang Selasa lalu sebelum dikebumikan hari ini di Tanah Perkuburan Islam Selat Klang.
Katanya, ibu kepada Norazira iaitu Sarimah Sarip, 54, menemui illahi lebih awal pada dua minggu lalu.
“Norazira disahkan positif Covid-19 pada 8 Julai lalu sebelum kesihatannya merosot pada sembilan hari kemudian dengan mengalami cirit-birit yang teruk.
“Semasa menghubunginya pada Ahad lalu, arwah mengadu dia sering kali sesak nafas namun mampu bergerak.
“Saya beritahu arwah supaya kuatkan semangat melawan virus tersebut memandangkan dia masih muda lagi,” katanya ketika ditemui Kosmo! hari ini.

Norhazlin memberitahu, kesihatan sepupu terus merosot apabila mengadu badannya semakin lemah dan sesak nafas pagi Selasa lalu sebelum suami arwah membawanya untuk menerima rawatan di Hospital Tengku Ampuan Rahimah ( HTAR ) di sini.
“Virus Covid-19 menyerang salur pernafasan arwah begitu pantas dan disahkan meninggal dunia kira-kira pukul 4 petang hari sama,” ujarnya. – K! ONLINE


Bantu penggiat muzik, RIM tubuh Dana Tabung Kecemasan
Oleh HANISAH SELAMAT

22 Julai 2021, 7:03 pm
PETALING JAYA – Persatuan Industri Rakaman Malaysia (RIM) mengambil inisiatif membantu pengamal industri muzik yang memerlukan bantuan kewangan segera menerusi pembentukan Dana Tabung Kecemasan.
Di bawah inisiatif berkenaan, penerima terpilih dalam kalangan yang terbabit atau pernah menyumbangkan sesuatu kepada industri rakaman termasuk, terjejas atau hilang pendapatan akibat pandemik Covid-19.
Pengerusi RIM, Rosmin Hashim berkata, pihak cukup sedar, membaca dan mendengar penderitaan ramai pengamal industri muzik yang berjuang untuk memenuhi keperluan harian disebabkan impak pandemik.
“Situasi ini menghentikan projek rakaman lagu dan membataskan peluang menjana pendapatan lain malah pertunjukan secara langsung juga terhenti dengan adanya sekatan yang dilaksanakan.
“Keadaan ini menyukarkan eko-sistem dunia muzik dalam menjana pendapatan berterusan untuk kelangsungan hidup kebanyakan penggiat muzik tanah air ,” katanya.
Rosmin berkata, sejak pelantikan Ahli Majlis Baru RIM untuk penggal 2021-2023, pihaknya aktif merangka pelbagai strategi mengembangkan industri muzik tempatan yang dapat dimanfaatkan semua ahli dan industri muzik secara keseluruhan.

“Dana Tabung Kecemasan ini adalah satu inisiatif utama yang memerlukan pelaksanaan segera. Ia kerana kesukaran yang melanda ramai pengamal industri muzik disebabkan pandemik.
“Sumbangan kami kepada pihak terbabit akan mematuhi parameter dan syarat tertentu serta berharap ia memberi sedikit kelegaan kepada penggiat seni muzik yang terjejas” ulasnya.
Pada masa sama, RIM juga merancang menganjurkan aktiviti pengumpulan dana yang berskala lebih besar dengan kerjasama Persatuan Penerbit Malaysia (MPA).
“Usahasama ini membabitkan pertandingan menulis lagu dan proses bidaan lagu yang membantu kami mengumpul lebih banyak dana untuk diberikan kepada kelompok sasaran.
“RIM juga akan terus meneroka peluang kerjasama lain dengan kumpulan atau badan yang berkaitan dengan industri muzik bagi tujuan sama,” tambah Rosmin lagi.
Sementara itu, inisiatif amal RIM dimulakan dengan sumbangan wang tunai sebanyak RM1,000 kepada pemain gitar Search, Kid bagi menampung kos rawatan isterinya yang menghidap kanser darah.
Sumbangan sama juga akan diberikan kepada komposer terkenal, Ross Ariffin yang nasib malangnya dipaparkan menerusi media, baru-baru ini.
RIM juga menjalin kerjasama dengan Persatuan Pemuzik Malaysia (MfM) untuk mengagihkan sumbangan berjumlah RM10,000 kepada 20 pemuzik rakaman yang tidak dapat mencari nafkah dengan ketiadaan projek rakaman lagu dan penutupan pusat hiburan.


Isteri curang dicekup edar dadah bersama kekasih
Oleh DIYANATUL ATIQAH ZAKARYA

22 Julai 2021, 7:33 pm
ALOR GAJAH – Seorang wanita yang sudah lama terpisah dengan suaminya ekoran Perintah Kawalan Pergerakan bukan sahaja bertindak curang, malah melakukan kerja haram bersama kekasihnya untuk menjual dadah.
Kecurangan ibu kepada dua anak berusia 30 tahun itu terbongkar apabila dia diberkas bersama kekasih berumur 32 tahun di sebuah rumah di Kuala Sungai Baru pada pukul 11.10 malam tadi.
Ketua Jabatan Siasatan Jenayah Narkotik (JSJN) Melaka, Superintendan Zulkiflee Rashid berkata, ketika serbuan, polis menemui lapan paket lutsinar mengandungi dadah bersama suspek.
“Kesemua paket dipercayai berisi dadah jenis heroin seberat 89.18 gram itu ditemui di dalam salah sebuah bilik di rumah suspek lelaki.
“Pasukan polis turut menemui tujuh peket plastik syabu seberat 12.15 gram, enam biji pil Eramin 5 dengan anggaran keseluruhan bernilai RM6,000” katanya ketika dihubungi di sini hari ini.
Tambahnya, beberapa alatan digunakan untuk menghisap syabu dan alat penimbang dipercayai digunakan untuk membungkus dadah turut dirampas.

Ujarnya, kedua-dua suspek dipercayai aktif mengedar di kawasan setempat sejak sebulan lalu dan menjadi rumah sewa berkenaan sebagai tempat untuk membungkus dadah. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pendakwaan ke atas Syed Saddiq bukanlah bersifat politik
Oleh SUBKHI SUDARJI

22 Julai 2021, 6:54 pm
PUTRAJAYA – Ahli Majlis Pimpinan Tertinggi (MPT) Parti Pribumi Bersatu Malaysia (Bersatu), Datuk Seri Mohd. Redzuan Md. Yusof menegaskan pendakwaan yang dihadapi oleh bekas Menteri Belia dan Sukan, Syed Saddiq Syed Abdul Rahman bukan bersifat politik.
Beliau berkata, tiada sesiapa yang membuat ugutan seperti yang didakwa oleh Ahli Parlimen Muar itu.
Menurutnya, Syed Saddiq yang merupakan bekas Ketua Armada Bersatu seharusnya berani mendepani dua pertuduhan pecah amanah yang dihadapi untuk membuktikan dirinya tidak bersalah.
“Semua rakyat di negara ini perlu mematuhi undang-undang terutama pemimpin politik kerana gerak-geri mereka sentiasa diperhatikan ramai.
“Itu tidak betul, siapa-siapa yang melanggar undang-undang, kita ada rule of law untuk dipatuhi, siapa yang contoh hari ini yang tidak sabit kesalahan, mereka mungkin bertuah,” katanya kepada pemberita selepas melakukan lawatan ke Pusat Pemberian Vaksin (PPV) di Dewan Seri Seroja di sini hari ini.
Beliau yang Menteri di Jabatan Perdana Menteri (Tugas-tugas Khas) turut menasihati Syed Saddiq agar sentiasa berhati-hati dan berjaga-jaga kerana orang sekeliling memandang keberadaan mereka dalam masyarakat.

“Pemimpin politik kita kena berjaga-jaga, orang pandang akan keberadaan dalam masyarakat. kalau kita terlibat gejala-gejala yang libat integriti dan pecah amanah, kita kena bertanggungjawab.
“Kita tidak boleh salahkan (orang lain). Contoh sebab politik, tiada benda yang dicampur dengan politik dengan undang-undang, jadi beliau (Syed Saddiq) kena jawab,” katanya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


50 anggota bomba padam kebakaran kilang minyak sawit
Oleh MOHD SYALMIZI HAMID

22 Julai 2021, 10:02 pm
SEBERANG PERAI – Kira-kira 50 anggota bomba terlibat bagi memadamkan kebakaran dan proses mengawal saki-baki bara dalam kejadian kebakaran sebuah kilang menyimpan minyak kelapa sawit di Sungai Jawi, Nibong Tebal di sini hari ini.
Difahamkan setakat malam ini, usaha overhaul atau memadamkan kesan kebakaran sepenuhnya masih dijalankan.
Menurut jurucakap Jabatan Bomba dan Penyelamat negeri, kerja-kerja overhaul di kilang berkeluasan kira-kira 4,150 meter persegi itu mengambil masa lama disebabkan terdapat bara api di bawah timbunan sisa buah kelapa sawit.
“Ia bagi mengelakkan api merebak semula dan setakat malam ini, kerja overhaul masih berbaki kira-kira 40 peratus.
“Anggaran kemusnahan dalam kejadian itu adalah kira-kira 70 peratus,” katanya ketika dihubungi hari ini.
Menurutnya, operasi yang dijalankan oleh kira-kira 50 anggota dan pegawai itu membabitkan pasukan dari Balai Bomba dan Penyelamat (BBP) Nibong Tebal sambil dibantu BBP Sungai Bakap, Perai, Jalan Perak, Bayan Baru, Bandar Perda serta Kepala Batas.

Terdahulu, Kosmo! Online melaporkan, kebakaran sebuah kilang penyimpanan minyak sawit di Sungai Jawi, Nibong Tebal tengah malam tadi menggemparkan penduduk sekitar apabila api yang sedang marak dilihat menjulang ke udara.
Bomba menerima laporan berhubung kejadian itu pada pukul pukul 12.34 tengah malam tadi sebelum bergegas ke lokasi kejadian. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Rangka manusia di Sungai Kuala Pai
Oleh NUR ANATI JUHARI

22 Julai 2021, 7:37 pm
KUALA NERANG – Satu rangka manusia disyaki milik seorang lelaki yang dikhuatiri lemas di Sungai Kuala Pai di sini pada hujung bulan lalu ditemui di sungai tersebut hari ini.
Mayat mangsa yang disyaki Mohd. Shahril Hamid, 30, ditemui kira-kira 100 meter dari tempat dia dipercayai terjatuh pada pukul 3.40 petang tadi.
Ketua Polis Daerah Padang Terap, Deputi Superintendan Mulkiaman Manzar berkata, pihaknya menerima panggilan daripada orang awam berhubung penemuan rangka manusia itu.
“Siasatan awal di tempat kejadian mendapati ada satu rangka di permukaan sungai dan operasi mengeluarkan rangka dibantu oleh pihak bomba.
“Rangka manusia tersebut disyaki mangsa lemas yang terjatuh di sungai ini pada 27 Jun lalu yang mana hari ini genap 25 hari kehilangannya,” katanya di sini hari ini.
Tambahnya, siasatan masih diteruskan dan mayat dibawa ke Hospital Sultanah Bahiyah di Alor Setar untuk tindakan lanjut. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tukar daging korban dengan alat ganti motosikal
Oleh KOSMO!

22 Julai 2021, 7:00 pm
JAKARTA – Seorang lelaki di Indonesia tergamak menukar sumbangan  daging korban yang diterima sempena Hari Raya Aidiladha dengan alat ganti untuk motosikalnya, lapor Suara.com, semalam.
Menerusi  status di laman Facebook, lelaki itu memuat naik agihan daging korban sebanyak 13 kilogram (kg) yang diterimanya daripada jiran-jiran.
Menurut kenyataan di laman sosial tersebut,  dia memberitahu telah membohongi ibunya bahawa daging korban yang diterima hanyalah 2 kg.
“Saya beritahu ibu agihan daging yang diterima daripada jiran cuma 2 kg, manakala lebihan 11 kg lagi saya tukarkan dengan alat ganti motosikal.
“Tidak sangka ada yang mahu lakukan sistem barter alat ganti motorsikal menggunakan daging korban,” tulisnya.
Tindakan lelaki itu mengundang kemarahan netizen yang rata-rata mengecam dan berharap alat ganti yang diperoleh adalah palsu.

“Ini ialah spesis orang yang ditunggu paling hadapan di pintu neraka,” tulis seorang warganet.
“Orang tidak sedar diri, miliki hobi mahal (ubah suai motorsikal) namun sengkek,” komen seorang lagi. – Agensi


‘Saya, Neelofa, Ebit pernah dapat tawaran ke Gaza bersama-sama’
Oleh MOHD. HAIKAL ISA

22 Julai 2021, 6:50 pm
PETALING JAYA – Pendakwah bebas, PU Riz atau nama sebenarnya, Muhammad Haris Mohd Ismail mengakui pernah mendapat tawaran untuk menjalankan misi bantuan ke Gaza bersama isterinya, Neelofa dan Ustaz Ebit Lew pada Jun lalu.
Katanya, tawaran dan perbincangan tersebut turut melibatkan adik-beradik yang aktif dalam misi kemanusian Gaza, Heliza Helmi dan Hazwani Helmi.
Haris, 26, berkata, tawaran tersebut datang daripada Majlis Perundingan Pertubuhan Islam Malaysia (Mapim) dan mereka juga sudah menjalankan beberapa perbincangan secara dalam talian.
“Sejujurnya, betul saya bersama isteri dan beberapa selebriti lain termasuk Ustaz Ebit Lew mendapat tawaran untuk ke Gaza. Pergerakan ke sana juga dijadualkan pada Jun.
“Namun, saya dimaklumkan projek tersebut tidak dapat diteruskan atas beberapa sebab.
“Kemudian, saya dapat tahu Ustaz Ebit Lew bersama pasukan dapat ke sana bagi menjayakan misi mereka. Itu adalah rezeki mereka,” katanya.

Terdahulu, nama Haris bersama isteri dan adik-beradik Heliza serta Hazwani Helmi disebut penyanyi rap, Caprice menerusi hantaran dalam InstaStory yang mendakwa mereka sepatutnya ke Gaza bersama Ebit Lew.
Pendedahan tersebut sekali gus menimbulkan pelbagai tanggapan, selain ada yang mendakwa Ebit mengambil kertas cadangan berkenaan bagi tujuan menjayakan misi sendiri.
“Cukup untuk saya jelaskan, memang saya bersama yang lain termasuk Ebit Lew dijemput untuk ke sana. Apa yang berlaku selepas itu, saya tidak ada pengetahuan apa-apa mengenainya.
“Saya harap perkara ini jelas dan orang ramai berhenti untuk membuat spekulasi. Saya berdoa semoga segala kebaikan yang kita kerjakan mendapat keredaan Allah,” katanya.
Terdahulu, Neelofa menerusi beberapa maklum balas yang ditinggalkan semasa siaran langsung Instagram (IG Live) Ebit Lew tengah hari tadi meminta agar nama ibunya, Noor Kartini Noor Mohammed tidak lagi dikaitkan dalam perbalahan antara Ebit dan Caprice berhubung isu bantuan kemanusiaan ke Gaza, Palestin yang heboh diperkatakan ramai sejak kebelakangan ini. – K! ONLINE


Kos urus mayat bukan Islam melonjak RM5,000
Oleh NOR SHAFAWATI YUP

22 Julai 2021, 6:44 pm
SEREMBAN – Pengurusan mayat bukan Islam yang meninggal dunia disebabkan Covid-19 di Negeri Sembilan dikenakan bayaran terlalu tinggi oleh pihak tertentu sehingga membebankan keluarga mangsa.
Pengerusi Jawatankuasa Bertindak Sumber Manusia, Perladangan Dan Hal Ehwal Bukan Islam negeri, J. Arul Kumar berkata, bayaran bagi kematian biasa adalah sekitar RM2,000 hingga RM3,000 untuk satu pakej, namun kos pengurusan mayat kes Covid-19 dikenakan bayaran mahal.
“Kes pengurusan mayat bukan Islam termasuk India, Cina dan Sikh bagi proses pengebumian (ditanam) atau dibakar yang paling asas dikenakan kos sekitar RM2,500 sahaja.
“Bagaimanapun, kita difahamkan oleh pihak keluarga bahawa kos pengurusan mayat kes Covid-19 dikenakan caj yang mahal mencecah RM5,000 dan ini memberi kesan serta membebankan keluarga yang baru sahaja kehilangan orang tersayang,” katanya ketika dihubungi di sini hari ini.
Jelas Arul, bayaran dikenakan terlalu tinggi itu sesuatu yang tidak boleh diterima dan ia termasuk membabitkan pusat pembakaran mayat.
“Antara alasan yang diberikan oleh beberapa syarikat yang mengendalikan urusan pengebumian mayat tersebut adalah mereka terpaksa menanggung kos tambahan iaitu bagi mendapatkan bahan sanitasi dan pakaian peralatan perlindungan diri (PPE).

“Pihak kami sedang berbincang dengan beberapa agensi kerajaan bagi membekalkan PPE dan bahan sanisati bagi tujuan mengurangkan kos tersebut,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kanak-kanak lelaki ditemui lemas
Oleh IVAN AMIRUL

22 Julai 2021, 6:17 pm
TAWAU – Seorang kanak-kanak lelaki berusia dua tahun lemas di sungai Kampung Kuala Apas tengah hari tadi.
Mayat kanak-kanak berkenaan ditemui pasukan bomba sewaktu operasi mencari dan menyelamat (SAR) kira-kira pukul 12.25 tengah hari.
Pegawai Perhubungan Awam Jabatan Bomba dan Penyelamat Malaysia (JBPM) Sabah, Mohd. Affendy K Ramin berkata, pihaknya menerima panggilan kecemasan mengenai kehilangan mangsa pada pukul 9.11 malam tadi.
“Pasukan bomba terus membuat operasi pencarian di lokasi kejadian pada radius pencarian kira-kira satu kilometer dari kawasan mangsa dipercayai hilang.
“Hasil operasi SAR pasukan bomba yang dibantu menggunakan bot orang kampung, menemui mangsa sekitar pukul 12.25 tengah hari namun disyaki sudah meninggal dunia.
“Susulan penemuan terbabit, operasi SAR ditamatkan pada pukul 12.54 tengah hari tadi.

“Hasil pengecaman oleh ahli keluarga turut mengesahkan mayat terbabit adalah kanak-kanak yang dilaporkan hilang,” katanya ketika dihubungi hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


22 lokaliti di 4 negeri dikenakan PKPD
Oleh MOHD RASDAN AHMAD

22 Julai 2021, 6:39 pm
PETALING JAYA – Sebanyak 22 lokaliti di empat buah negeri akan dilaksanakan Perintah Kawalan Pergerakan Diperketat (PKPD) bermula Sabtu ini sehingga 6 Ogos 2021.
Timbalan Perdana Menteri, Datuk Seri Ismail Sabri Yaakob berkata, Sidang Khas Majlis Keselamatan Negara (MKN) telah meneliti pembentangan oleh Kementerian Kesihatan (KKM) dan setelah mengambil kira penilaian risiko serta trend jangkitan Covid-19, kerajaan bersetuju untuk mengenakan PKPD di lokaliti-lokaliti terlibat.
“Terdapat dua lokaliti di Tuaran, Sabah iaitu Kampung Pukak, Mukim Tengah Projek Perumahan Rakyat (PPR) Gayang Ria, Mukim Berungis. Manakala di Kampung Gumandang, Kudat serta Kampung Lumatai Ulu, Beaufort.
“Tiga lagi lokaliti di Sipitang, Sabah turut dilaksanakan PKPD iaitu Kampung Banting, Kampung Kawang dan Kampung Ulu Bole,” jelasnya melalui satu kenyataan sebentar tadi.
Dalam pada itu, terdapat tiga lokaliti Tiga di Machang, Kelantan turut dikenakan PKPD iaitu Kampung Joh, Kampung Maka dan Kampung Dewan Besar, Labok.
Turut terlibat adalah 14 lokaliti dalam daerah Temerloh, Pahang iaitu, Taman Bahagia, Taman Bahagia Indah, Taman Bahagia Makmur, Taman Bahagia Permai, Taman Bahagia Courts dan Seluruh Kampung Padang Lalang.

Sementara itu, Taman Perumahan Sri Kemuning, Flat Sri Kemuning, Taman Temerloh Jaya, Taman Temerloh Jaya Indah, Taman Temerloh Makmur, Seluruh Felda Lakum, Kampung Paya Keladan dan Taman Keladan Indah.
Jelas Ismail Sabri lagi, Kompleks Penjara Bentong termasuk kuarters kakitangan di Bentong, Pahang turut dikenakan PKPD.
“Prosedur operasi standard (SOP) bagi kesemua PKPD adalah sama seperti yang diumumkan sebelum ini. Maklumat lanjut boleh diakses di laman sesawang MKN di www.mkn.gov.my,” katanya. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


KKM diminta menyenaraikan jumlah anak kematian ibu bapa
22 Julai 2021, 6:13 pm
RAWANG – Kementerian Kesihatan (KKM) diminta menyenaraikan jumlah anak-anak yang kehilangan ibu atau bapa atau kedua-duanya sekali akibat Covid-19 bagi membolehkan kerajaan menyalurkan bantuan kepada mereka.
Timbalan Perdana Menteri, Datuk Seri Ismail Sabri Yaakob berkata, senarai itu penting bagi membolehkan mereka tidak terpinggir daripada menerima sebarang bentuk bantuan oleh kerajaan melalui agensi-agensi yang ada.
“Saya sudah berbincang berkenaan perkara ini dengan Menteri Kesihatan, Datuk Seri Dr. Adham Baba supaya mendapatkan maklumat terperinci tentang anak-anak yang hilang tempat bergantung di seluruh negeri.
“Setakat ini kita belum ada senarainya dan kita akan berusaha untuk dapatkan secepat mungkin. Kita sedaya upaya akan cuba bantu anak-anak yang kehilangan tempat bergantung terutamanya dari segi pendidikan untuk masa depan mereka,” ujarnya kepada pemberita hari ini.
Terdahulu, beliau menyantuni lapan beradik yang kematian ibu bapa akibat Covid-19 yang tular di media sosial di kediaman mereka di Seksyen BB7, Bukit Beruntung, dekat sini hari ini.
Bapa mereka, Benyajeed Bernie, 45, meninggal dunia pada 16 Julai manakala ibu mereka, Noraini Ibrahim, 43, pula pada 18 Julai lalu.

Mengulas berkenaan bantuan kepada lapan beradik itu, menurut beliau, bantuan makanan dan kewangan anak-anak itu akan ditanggung secara bulanan oleh Lembaga Zakat Selangor (LZS) termasuk bayaran sewa rumah RM650 sebulan.
“Selain itu, Jabatan Kebajikan Masyarakat (JKM) juga akan menyalurkan bantuan kewangan RM950
secara bulanan termasuk bakul makanan dan tabung kecemasan secara one off berjumlah RM950.
“Mereka juga akan menerima bantuan Khas Pengurusan Kematian Covid-19 Nadma, yang diberikan secara one off RM5,000 (kepada waris si mati),” ujarnya.
Dalam pada itu, Ismail Sabri yang juga Menteri Pertahanan berkata, Boustead Holdings Berhad (Bousted) selaku anak syarikat Kementerian Pertahanan (Mindef) bersetuju untuk mengambil kesemua anak tersebut sebagai anak angkat dan akan menanggung kos pendidikan mereka sehingga usia 18 tahun. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Teruja terima suntikan vaksin dalam bas
Oleh ISWAN SHAFIQ ISA

22 Julai 2021, 6:48 pm
SEBERANG PERAI – “Rasa lain sikit bila divaksin dalam bas ni. Teruja pun ada.”
Itu perasaan yang digambarkan oleh seorang penerima vaksin, Sarina Ayub, 46, selepas menerima suntikan vaksin Covid-19 yang diadakan secara bergerak menggunakan bas di Kampung Guar Jering, Bukit Mertajam di sini hari ini.
Dia hadir bersama suaminya, Mohd. Ali Zawawi, 46, yang menerima vaksin pada hari yang sama.
Pasangan itu merupakan antara kira-kira 250 penerima vaksin di Pusat Pemberian Vaksin (PPV) Bergerak Guar Jering iaitu PPV bergerak pertama seumpamanya dalam daerah Seberang Perai Tengah (SPT) dan Pulau Pinang.
Menurut Sekreteriat Pengurusan Bencana Daerah SPT yang juga Penyelaras PPV Bergerak SPT, Kapten (Pertahanan Awam) Mohd. Fadhil Fahmi Zaini, sebanyak lapan buah kampung dalam kawasan Dewan Undangan Negeri (DUN) Penanti terlibat dengan program yang diadakan selama sehari bermula pukul 9 pagi itu.
“APM (Angkatan Pertahanan Awam Malaysia) telah diamanahkan menjadi penyelaras untuk program ini yang menyasarkan golongan kurang upaya, warga emas dan mereka yang mempunyai penyakit kritikal sebagai kumpulan penerima vaksin.

“Kita berharap dengan adanya program seperti ini, ia dapat membantu mempercepatkan proses vaksinasi dalam komuniti,” katanya kepada pemberita hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Banyak cantik nak pilih-pilih vaksin – Fizo Omar
Oleh SAIRUL ZAMRI MISRANI

22 Julai 2021, 6:28 pm
PETALING JAYA – Pelakon Fizo Omar meminta rakyat di negara ini agar tidak memilih dan membandingkan jenis vaksin yang diterima menerusi Program Imunisasi Covid-19 Kebangsaan.
Fizo menerusi video yang dimuat naik dalam Instagram berkata, sekarang bukanlah masa untuk rakyat berdebat apatah lagi bertelingkah berhubung jenis yang diterima lebih-lebih melihat kepada negara yang sedang tenat pada ketika ini.
“Kamu kalau diberi pilihan, kamu nak vaksin yang mana? Eh, cantik muka.
“Kalau abang Joe kan ambil jelah vaksin mana-mana pun sekarang. Ini bukan masanya nak memilih vaksin mana korang suka yang mana korang nak.
“Keadaan Malaysia makin teruk dengan kes harian cecah lima angka. Masya-Allah gawat weh. Berdiri bulu roma ni ha tunggu update (kemas kini) Kementerian Kesihatan hari-hari,” tulisnya.
Pada hantaran sama, Fizo atau nama sebenarnya Wan Hafizol Wan Omar, 36, turut memberikan penerangan mengenai vaksin jenis Sinovac keluaran China yang menjadi perbualan netizen baru-baru ini.

“Abang Joe semak sendiri dengan Pharmaniaga. Mereka ni satu-satunya pembekal vaksin Sinovac sebanyak 12 juta dos kepada kerajaan dan sepatutnya dalam tempoh tujuh bulan (Mei hingga November 2021).
“Disebabkan lonjakan kes mendadak, pihak mereka telah mengambil langkah lebih proaktif dengan mempercepatkan pengeluaran dan proses bekalan kepada kerajaan.
“Tak ada kena mengena dengan soal keberkesanannya. Syabas dan tahniah untuk Pharmaniaga dengan usaha ini dapat membantu kerajaan dan orang ramai melengkapkan kedua dos dengan cepat,” katanya lagi.
Terdahulu, timbul spekulasi terhadap keberkesanan vaksin jenis Sinovac selepas Menteri Kesihatan, Datuk Seri Dr. Adham Baba melaporkan negara akan menghentikan penggunaan vaksin tersebut serta-merta dan akan digantikan dengan vaksin jenis Pfizer.
Meleraikan persoalan, Menteri Penyelaras Program Imunisasi Covid-19 Kebangsaan, Khairy Jamaluddin Abu Bakar tampil menafikan dakwaan kerajaan menghentikan proses pemberian vaksin Sinovac kerana disebabkan kadar keberkesanannya.
Menurut Khairy yang turut merupakan individu pertama negara disuntik vaksin Sinovac, vaksin jenis Pfizer akan menjadi bekalan tunggal kepada kerajaan mulai Ogos depan dan akan disebar luas penggunaannya ke seluruh pelosok negara. – K! ONLINE